qundao/data-zh-poetry huggingface dataset:
題張仲思孝友堂
作者：陳造
朝代：宋

筆端吐陽春，胸次著雲夢。
袖中匠石斤，規矩隨意中。
君侯道藝樂，不許俗子共。
深堂埃𡏖外，平日文字供。
默對八窗靜，不但十年種。
妙語落人間，一一萬金重。
平反與進修，併作旨甘奉。
只今衣五綵，頗亦笛三弄。
何人侍板輿，觴豆燕羣從。
鴒原春事繁，鴈影天宇空。
傍睨梟雉呼，或作鄒魯閧。
紛紛手翻覆，納納腹空洞。
汲直合居中，器博滯近用。
初計拔薤來，竟息憩棠訟。
翛然擁書坐，竹風助吟諷。
更聽雛鳳鳴，未妨蜚鴻送。
今皇志復古，俗有後賓貢。
斯文屬耆儒，夏屋况巨棟。
江漢繼崧高，誰當第嘉誦。
縣知尹吉甫，縮手辟張仲。
題張省幹扇
作者：陳造
朝代：宋

前溪天闊淥泱泱，溪上詩翁引興長。
安得南風吹小艇，吟看千蓋擁紅粧。
題彭傳師無喧境壁
作者：陳造
朝代：宋

塵外軒窗寓嘯吟，勝遊重到更情深。
湖山覿面渾相識，蜂蝶窺簾似見尋。
客路每歌歸緩緩，歲華亦嘆去駸駸。
摩挱竹樹論今昔，親見栽時已欲林。
題彭尉軒壁三首·其一
作者：陳造
朝代：宋

小軒肯許置琴書，客邸僧垣總不如。
豈但郎君可棋酒，舊便江水煮江魚。
題彭尉軒壁三首·其三
作者：陳造
朝代：宋

軒成首作梅仙客，再到園池更可觀。
日有脊令栖小樹，時看鸂鶒下前灘。
題彭尉軒壁三首·其二
作者：陳造
朝代：宋

甓社家居水四環，房陵官舍祇重山。
客中一旦兼雙美，山影江光衽席間。
題徐居士遯庵
作者：陳造
朝代：宋

世網誰所張，四彌天宇大。
萬情本一機，矻矻同此在。
徐君經世心，心乃超世外。
趣靜緣有動，無顯奚用晦。
姑爲辟俗去，示世無吾待。
結庵定其遷，初不憚一再。
容膝得勝處，外物了纖芥。
有山自煙雲，有水可灌溉。
百丈峙翠屏，千尋拖碧带。
床頭三聖書，會意謝分挂。
天山得要旨，肥遯元非內。
此名扁此室，吾詩儻容配。
題成倅小築
作者：陳造
朝代：宋

主人領客竟成遲，閑殺林園此段奇。
勝日阿蓮須後乘，即今佳菊尚東籬。
肯來雪壁題詩處，許繼華堂墮幘時。
醉後與渠同起舞，一庭花影月迷離。
題扇七首·其一
作者：陳造
朝代：宋

桃葉渡頭魚噞春，莫愁堂上燕依人。
玉觴欲舉心先醉，痛憶當時迹未塵。
題扇七首·其七
作者：陳造
朝代：宋

廣寒二十五萬戶，跪奉素娥聽指呼。
落屑欲堆懸圃滿，人間但愛玉輪孤。
題扇七首·其三
作者：陳造
朝代：宋

聞道廣寒修月手，靜看如鑒忽如眉。
即今扇裏乘鸞女，解笑嫦娥不自持。
題扇七首·其二
作者：陳造
朝代：宋

吳霜有信鏡先知，楚雨無蹤夢自迷。
風榻燒香作僧過，羅襟得句爲誰題。
題扇七首·其五
作者：陳造
朝代：宋

裁就霜紈未副揮，濡毫欲下更遲遲。
昔遊尚記蕪湖夜，把酒中秋見月時。
題扇七首·其六
作者：陳造
朝代：宋

峨眉山北雪極目，方丈海中冰作壺。
我自飈輪隨所往，憐渠局息寄洪爐。
題扇七首·其四
作者：陳造
朝代：宋

東絹須題黄絹辭，老來斲句不能奇。
定知爍石流金日，記我持觴賞雪時。
題扇集句五首·其一
作者：陳造
朝代：宋

寶扇重尋明月影，月邊仍有女乘鸞。
主家陰洞細烟霧，姑射仙姿不畏寒。
題扇集句五首·其三
作者：陳造
朝代：宋

竹裏高亭燈燭光，月移花影上西廂。
蔗漿金椀冰盤凍，始信人間五月凉。
題扇集句五首·其二
作者：陳造
朝代：宋

庭院深深深幾許，美人緜渺在雲堂。
落花遊絲白日靜，錦薦金爐夢正長。
題扇集句五首·其五
作者：陳造
朝代：宋

綠槐高柳咽新蟬，綾扇喚風閶闔天。
見欲掃床懸麈尾，簟紋如水帳如煙。
題扇集句五首·其四
作者：陳造
朝代：宋

自恨尋春去較遲，古來四事巧相違。
如今說著成離恨，曾爲梅花醉不歸。
題杜彥敷山茶
作者：陳造
朝代：宋

丹艷濃粧媚晏溫，誰招妃子醉時魂。
此花信出此君下，那有詩人來叩門。
題林監稅漁鄉小樓
作者：陳造
朝代：宋

半是蜚軒半是樓，主人雅趣寄滄洲。
晨霞莫靄紛濃淡，越舶番檣閲去留。
徙倚想君舒醉眼，從容須我掉吟頭。
病來止酒便高卧，幾夢烟波沒白鷗。
題柏氏壁二首·其一
作者：陳造
朝代：宋

客裏春光似許忙，還家餘幾酒邊狂。
酴醾芍藥芳期在，不問蕪菁滿意黄。
題柏氏壁二首·其二
作者：陳造
朝代：宋

夢覺號呼攧鷂風，忽驚膚粟似深冬。
凄凉斂白收紅後，頼有春醪琥珀濃。
題椿桂堂四首·其一
作者：陳造
朝代：宋

日日高堂笑臉新，五株芳桂拱靈椿。
枝縈非霧根盤石，共閲壺中不盡春。
題椿桂堂四首·其三
作者：陳造
朝代：宋

蒙莊漫詫楚冥靈，獨秀吾今陋郤生。
更笑田家紫荆樹，每隨人意作枯榮。
題椿桂堂四首·其二
作者：陳造
朝代：宋

靈椿移植自仙宮，丹桂年年不辦供。
材薦明堂皆巨棟，君家培殖富陰功。
題椿桂堂四首·其四
作者：陳造
朝代：宋

鴈影聯翩上絳綃，庭蘭再世更奇標。
義方可但燕山竇，行跨當年八葉蕭。
題欽廟主器時所作登瀛圖
作者：陳造
朝代：宋

唐家大府開天策，祖廟工歌登七德。
僞王連組𥿊頸歸，山東羞死虬鬚客。
文儒濟濟陪英遊，海內共指登瀛洲。
未妨濫吹一延族，中有謀斷皋伊流。
崇寧聖人撫洪業，黄頭遺種初芽蘗。
青宮進講多暇日，睿情遠覽思才傑。
水墨落紙分毫釐，心融筆忘天運機。
鸞翔鵠峙儼在目，更用褚亮摛辭爲。
天翻地覆人得知，神京北風吹皁旗。
空令便橋乞盟未央酒，盛事拂膺正觀時。
天家所寶君家得，拜手披圖悼今昔。
鼎湖龍去餘弓劍，上林鴈來斷消息。
莫年筆力猶枝梧，慣題七騎陰山圖。
爲君斲句偕畫往，貸我老淚淋衣裾。
題殖軒
作者：陳造
朝代：宋

窗戶青紅斷手初，桃蹊竹徑類僧居。
日陪騷客揮椽筆，時著班衣奉板輿。
領會能忘一樽酒，窮通擬付十年書。
仍聞布穀催春事，一雨朝來溜决渠。
題溪橋雪月圖
作者：陳造
朝代：宋

雪野無人訪夜闌，冰壺絕景畫中看。
橋邊覺欠梅枝在，姑射嫦娥各耐寒。
題潘德久侍兒扇
作者：陳造
朝代：宋

襪塵去眼恨成堆，賦客當年浪費才。
何似天風吹霧鬢，乘鸞新自月邊回。
題潘德久竹居
作者：陳造
朝代：宋

竹裏幽棲不掩關，解將應俗等居山。
風流彭澤羲黄上，詩力蘇州季孟間。
官縛猶存紫公服，客來肯靳玉絛環。
雪兒小直珠千斛，可但疎簾見一斑。
題潮出海門圖二首·其一
作者：陳造
朝代：宋

絕島平岡捲欲空，兩崖相對屹穹崇。
即今畫手兼詩筆，更與江山角長雄。
題潮出海門圖二首·其二
作者：陳造
朝代：宋

卷裏濤波快一披，蒼山踴起雪山馳。
浮天沃日無窮意，到我春窗病酒時。
題濟勝七物·一拄杖
作者：陳造
朝代：宋

驚蛇却犬破莓苔，筇竹隨公幾往回。
龍化葛陂應未忍，爲扶衰病作陳雷。
題濟勝七物·七村童
作者：陳造
朝代：宋

貌野言傖却近真，客前疎畧不能嗔。
折花替我簪紗帽，看竹須渠問主人。
題濟勝七物·三錢篋
作者：陳造
朝代：宋

與人替得杖頭閑，日日蓮塘柳岸邊。
爛醉質衣吾不問，歸時猶有買舟錢。
題濟勝七物·二扇
作者：陳造
朝代：宋

何人月樣剪霜綈，改就新詩却自題。
爲惜持盃折花手，免教遮日步蘇堤。
題濟勝七物·五酒榼
作者：陳造
朝代：宋

相從有命每傾舒，不寄轅端即坐隅。
肯落蘇家慳婦手，深藏云待不時須。
題濟勝七物·六釘鞋
作者：陳造
朝代：宋

幾步山間屬雨餘，徐行猶可當安輿。
計功高出芒鞋上，傍險衝泥得屢書。
題濟勝七物·四筆囊
作者：陳造
朝代：宋

毛錐老去未輕投，革带羅囊特命收。
準擬西胡持酒處，偕翁濡首破詩愁。
題畢直閤繙經圖三首·其一
作者：陳造
朝代：宋

凝碧有詩纔逭死，青巖不語竟何裨。
先生著論胡塵底，未覺丘明見仲尼。
題畢直閤繙經圖三首·其三
作者：陳造
朝代：宋

中原正朔合天王，細讀遺書癭作囊。
老子披圖揩病眼，爲公重炷石爐香。
題畢直閤繙經圖三首·其二
作者：陳造
朝代：宋

伯圖無繼昧尊王，獨抱殘經析渺茫。
地下威文應吐氣，人間宋李解升堂。
題胡處士猿麞圖
作者：陳造
朝代：宋

畫工神品今代無，祁岳一脈傳醉胡。
幾年傲睨不落筆，乘興掃出赤縣圖。
今君所寶亦第一，我疑神遇非有筆。
青林紅葉晚未暝，遥山遠水秋一色。
五猿踞石相因依，兩猿挂樹松枝低。
仰睇側顧麞善疑，其二行齧如不知。
昔人畫馬師廐馬，畫山直付居山者。
野猿不馴麞易驚，邈影渠能寫閒暇。
草露空荒遠刀几，即今放麑誰氏子。
山蜂負毒不足憐，盍貸蠨蛸留報喜。
題臧子儀扇
作者：陳造
朝代：宋

買鄰千萬許兒賒，老子詩成頼指瑕。
門枕醴泉交讓木，行人不問識君家。
題草蟲扇二首·其一
作者：陳造
朝代：宋

捩首一振怒臂，鼓翅雙摇利鋒。
底用交綏解鬭，政應沐我仁風。
題草蟲扇二首·其二
作者：陳造
朝代：宋

迎隨小躍低飛，無謂二蟲何知。
却因毗陵畫手，憶我田間杖藜。
題蕪湖雄觀亭
作者：陳造
朝代：宋

大江來東南，旁受衆壑輸。
下驛峽門窄，積水陡下百尺餘。
勢如千鼓駴萬馬，闛𨵝嚙蹙崩騰排軋爭危塗。
蟂磯頼是作齟齬，不然頹沙裂岸寧復通舳艫。
霜晴似揭天兩鏡，瞥眼浪濤相吞屠。
不知河伯窟宅託何所，只應蛟鱷跋疐無寧居。
陰晴明晦何限景，付與沙鷗浦鷺綸竿夫。
令君作亭攬其要，豁然眼界了江湖。
我昔暫登覽，詩瓢仍酒壺。
寒聲隠隠撼窗戶，綠霧噴噀擅曉晡。
吳檣楚柁亂秋葉，蜚山湧雪畧座隅。
淮山千髻更在洪濤外，昏煙淡日時有無。
昆陽勝負等蠻觸，魏中之梁直錙銖。
人生紅塵中，局縮轅下駒。
安得李成王宰不死俱在眼，水墨揮灑丹青摹。
江山千里入卷軸，從此不數玄圃崑崙圖。
題行山園
作者：陳造
朝代：宋

溪山無處著纖塵，翠壁蒼漪襯月痕。
可惜人間清絕地，葦間漁父與平分。
題解禹玉文卷後
作者：陳造
朝代：宋

平生解公子，器質美無度。
長加進學鞭，猶後趣時步。
充腸笠澤書，脫手彈丸句。
儕輩無爭衡，儒先有延譽。
豈應如老夫，嘖嘖聲不遇。
表表蠹齋翁，容易九原去。
石交不在眼，頼子慰遲暮。
新文爛錦繡，夫我何足赴。
凜凜傳遠計，堂堂濟世具。
葆愛今其時，自視要嬰孺。
白璧不受塵，素絲易成汙。
毋爲樗木散，寧作鐵硯鑄。
良晨有逢年，逸足看取路。
吾言信惡石，敢謂愛莫助。
題識山堂
作者：陳造
朝代：宋

物之或暌九牛毛，理有適契鶴鳴皋。
對山眩旋目無主，山靈定笑山不遭。
廬阜姿態杳莫狀，煙容嵐影翻海濤。
德人眼力了天巧，離朱眸睨難形逃。
高堂面勢踞縹緲，曠度灑落遺塵勞。
萬巧千奇領定體，如闖闤闠挹同袍。
要須般礴煩畫史，正自指顧分秋毫。
聞道樽罍富賓從，至今卷軸餘風騷。
我登斯堂唶遲暮，仙翁已躡海上鰲。
橫前三萬八千丈，天台信美非其曹。
崩騰恍駭失要領，窺覘歷覽首屢搔。
先生翳鸞驂紫鳳，想後韓衆前盧敖。
白玉之童手碧桃，雙成智瓊各雲璈。
神遊未置茲山遨，徙倚悵望吾鬰陶。
塵中局束真狴牢，但覺德人山與高。
題趙伯政醫俗軒
作者：陳造
朝代：宋

風淫氣格初不意，往往腠脈流腸胃。
金匱一編亙古今，幾人用之能起廢。
痛恙切身知謁醫，俗氣痼人渠不知。
持籌側肩蠹日力，錦鞲金彈隨癡兒。
斯人斯疾可攻否，更恐良醫望之走。
南窗解榻竹風清，請訪軒中十全手。
題趙景安二亭 尺五二首 其一
作者：陳造
朝代：宋

山亭縹緲五雲連，瑞靄靈河最近天。
當念江湖吏塵客，舉頭見日獨悽然。
題趙景安二亭 尺五二首 其二
作者：陳造
朝代：宋

僊樂慣常醒醉夢，市香不斷襲衣裾。
何須更羨城南杜，丹地黄扉即詔除。
題趙景安二亭 雲濤二首 其一
作者：陳造
朝代：宋

坐看銀山捲壞雲，濤頭蜚過不逡巡。
世間壯觀何人領，付與亭中筆有神。
題趙景安二亭 雲濤二首 其二
作者：陳造
朝代：宋

闛沓每疑坤軸動，撞唐更恐日車翻。
憑欄待得波聲寂，擘絮依然掛海門。
題趙秀才壁
作者：陳造
朝代：宋

日日危亭憑曲欄，幾山蒼翠擁烟鬟。
連朝策馬衝雲去，盡是亭中望處山。
題通明堂
作者：陳造
朝代：宋

世儒困牆面，窒外由蔽中。
一理有朝澈，八窗自玲瓏。
公無末俗病，人識古賢風。
照物鑑絕塵，與世雲行空。
似聞虛白室，略與公心同。
彼哉壞陂老，史語寧所蒙。
吾知泚筆意，千載端爲公。
題野渡風烟圖
作者：陳造
朝代：宋

畫師毫素筌蹄，波光野色凄迷。
舟艤樹陰欲動，魚驚帆影應低。
題長沙新到鴈圖
作者：陳造
朝代：宋

渺莽雪波煙渚，有底鼓翅相呼。
如老子載家去，眼明見甓社湖。
題陳主管奧廣樓
作者：陳造
朝代：宋

卷舒樂天遊，仕宦甘吏隠。
吾宗大雅士，爲學先究本。
樓居盤礴地，超然寄妙藴。
沉沉一機深，納納萬象泯。
人方窺端倪，我自絕畦畛。
胡寧山川麗，詩卷規束攟。
彼哉狹且露，之世坐拘窘。
瞢焉登斯樓，不博粲然囅。
題陳主管小壺天三首·其一
作者：陳造
朝代：宋

一室凌埃𡏖，公堂更左偏。
閑消官上日，小隠洞中天。
棋酒隨醒醉，蚊蝱斷撲緣。
憐渠鍛爐側，矻矻計巢仙。
題陳主管小壺天三首·其三
作者：陳造
朝代：宋

未放歌雲散，先看醉帽偏。
周郎自醇酎，樂廣定青天。
持勝收賢業，推枰睨世緣。
明年一品手，却訪玉堂仙。
題陳主管小壺天三首·其二
作者：陳造
朝代：宋

棋枰外世故，喧靜信奇偏。
俗網恢三面，冰壺令一天。
時供詩友課，未斷宰官緣。
付我紅塵去，如君自半仙。
題陳主管東牆三峴圖
作者：陳造
朝代：宋

堂上不合青楓起煙霧，牆間江山更疑誤。
千巖萬壑眩明滅，暖翠浮嵐滿窗戶。
峴山鼎列屹相望，發地撐空鶱欲翔。
一峯拔起羣山上，嶪若紫蓋相雄長。
仙山佛國住杳靄，晨煙暮雲追戃恍。
良工妙與山寫真，詩中有畫須詩人。
誦君清詩對畫壁，承蜩斲鼻俱疑神。
知君懷古有高趣，我擥襄山識佳處。
願抄此詩謄此圖，開卷時時揖羊杜。
題陳守宰仁和無倦堂二首·其一
作者：陳造
朝代：宋

仲尼治道師，今古誰造閫。
公與由也果，有得非二本。
爲政貴無倦，聖語要自反。
吾宗宰仁和，條教仰瓴建。
吟對千挺竹，日課五升飯。
膠擾付冰解，隠幽莫形遯。
器資銅百鍊，心地蘭九畹。
人絕懸魚續，自詭割鷄偃。
秉心寧作輟，提耳悟頑諼。
豈伊不可耐，據以爲益損。
譬如歲豐凶，良農守穮蔉。
功名自民庸，君子計歲晚。
題陳守宰仁和無倦堂二首·其二
作者：陳造
朝代：宋

陳侯昔爲邑，鼓舞輦轂民。
爾來佐淮郡，喜詫有脚春。
例滿徯志望，正繄不已純。
帖焉受馴擾，初豈煩令申。
撫臨不云倦，依然舊持循。
終始秉厚德，邇遐沐深仁。
報政已捐日，設施方日新。
羣蠹繼革熄，千棟成逡巡。
向來簡齋僊，九德罄忱恂。
長源無涸流，盍嘗究所因。
一印妙心傳，千載挹聖真。
此學不勝用，企公嗣前塵。
題雍和堂
作者：陳造
朝代：宋

元功播萬有，洪纖各秀穎。
一或疵癘之，槁乾例榛梗。
是身儲至和，舉世乏妙領。
粹然太丘裔，父子皆秀整。
學自付衣鉢，刃不留綮肯。
文字長少蘇，智趣大小耿。
翛然詩禮庭，翩度脊令影。
穆穆塤箎春，矯矯塵務屏。
會看蟬嫣去，滋味調九鼎。
彼哉夸毗子，肝膽作蛙黽。
斯焉世宗師，胡不日三請。
題項處士山堂二首·其一
作者：陳造
朝代：宋

一庵小憩俗間勞，月牖風軒俯鳥巢。
我亦青衫倦遊者，羨君先辦蓋頭茅。
題項處士山堂二首·其二
作者：陳造
朝代：宋

久安楚俗眠雲屋，又向吳儂倒藥囊。
出處無心俱樂地，世間何處不山堂。
題驛舍二首·其一
作者：陳造
朝代：宋

客到淮鄉話楚鄉，長將天末指襄陽。
如今漂泊君休問，又過襄陽十舍彊。
題驛舍二首·其二
作者：陳造
朝代：宋

官曹有底著迂疎，祇合江湖老釣徒。
萍梗可能忘在莒，蓴鱸祇有夢歸吳。
題高夢錫指牛圖
作者：陳造
朝代：宋

將軍向來馬量谷，封君劣比羊千足。
浮雲富貴漫夸毗，不博范叟回青目。
此叟落魄水墨仙，松煤染指皆其天。
奏刀浪詫牛無全，寢訛降飲二百角。
身不服箱鼻不穿，觳觫肯受衆目憐。
高郎畫徧米家船，此軸寶重一當千。
老子老欲耕淮壖，薋菉葹滿高下田。
政用百尾收烏犍，刀劍縱售能幾錢。
展掩此畫空惘然，平日幽趣終拳拳。
此叟儻可作九原，畫我草履麻爲鞭，經挂牛角羣牛前。
題高縉之劍室二首·其一
作者：陳造
朝代：宋

高郎櫑具映峨冠，沈燎茶鐺一室安。
遊刃聖經千載計，即今長鋏未須彈。
題高縉之劍室二首·其二
作者：陳造
朝代：宋

皇家威德憺遐荒，何物樓蘭尚頡頏。
想見詩人欹枕處，雲霄中夜有光芒。
題龔養正孩兒枕屏二首·其一
作者：陳造
朝代：宋

小屏光潔雪難如，寫出嬉然同隊魚。
索句擁書皆薄相，笑啼嗔喜莫憐渠。
題龔養正孩兒枕屏二首·其二
作者：陳造
朝代：宋

眼中何止舞雩音，况是君家積慶重。
夢裏送來煩孔釋，要令門戶繼荀龍。
食晚菘新筍
作者：陳造
朝代：宋

化兒出奇安此腹，不稱智囊不盛肉。
饑雷收聲纔脫粟，薦以藻芹仍杞菊。
園丁可是監河侯，供我朝昏三畝綠。
即今春菘晚不衰，况復桂筍森可束。
含烟带露不相下，拄腹撐腸未云足。
食單一日得一雋，回首常嗜真輿僕。
殿春日月官上速，日擷芝莖剝纖玉。
風排雨浥猶須卜，卧作枯荄起成竹。
飲客
作者：陳造
朝代：宋

暑氣憑秋已自消，可能枯策伴良宵。
試開玉友招詩客，共吸金波對舞腰。
人近笙歌堪耐老，天非風月定無聊。
簿書正使無閑暇，卜夜時須慰寂寥。
飲寓隠軒
作者：陳造
朝代：宋

軒亭曉清曠，行樂未妨頻。
無客不堪醉，有花長是春。
憑欄尚紅藥，結伴擅芳辰。
笑駐凌波步，香分折角巾。
鶑聲殊自健，杏子况嘗新。
仰止宗英伯，來爲鄭驛賓。
言辭獨樂樂，仍命可人人。
鴻弄舞時影，梁蜚歌處塵。
棋枰誰得雋，詩筆自疑神。
欹倒何妨屢，歌呼却甚真。
升沈塞上馬，容易鬢如銀。
奈許追歡地，回頭迹便陳。
飲殖軒
作者：陳造
朝代：宋

病骨今朝覺倍輕，雲天昨夜已全晴。
爛遊花木欣榮處，賸喜風烟指顧生。
春草池塘頻入夢，夜窗燈火會尋盟。
悵然又與禽魚別，波影沉隄晚照明。
餘姚飯
作者：陳造
朝代：宋

昨暮浴上虞，今晨飯餘姚。
官期有餘日，我行得逍遥。
盤實剝芡芰，羹魚薦蘭椒。
一飽老人事，茗飲亦復聊。
捫腹每自愧，昔賢尚簞瓢。
僧垣棲翠微，金碧煥山椒。
龍泓甘可茹，塔鈴如見招。
遲留本不惡，况復待晚潮。
餞寄定海交代
作者：陳造
朝代：宋

縣尹古子男，今不一錢直。
低摧奉簡書，偵伺常屏息。
白簡與按章，歲月供彈劾。
當路雖所懼，姦民巧狙擊。
吻間售蜂蠆，意外變白黑。
防虞莫救過，彌縫或逃謫。
政使有卓魯，未容置形迹。
云何世難事，君不動聲色。
編民翕風移，惡少且心革。
田廬有笑歌，魑魅亦竄匿。
斯人紀仁愛，幾磨南山石。
政聲懿如此，僅免繩治厄。
諸公蜚鶚書，犯嚴尚遺力。
安得定海民，爲君灑薦墨。
蘭臺傳循吏，採訪多失實。
安得定海人，爲君秉直筆。
嗟我吏隠者，志在山南北。
身名萬金重，如博試此擲。
頼今遺愛地，一一可矜式。
政恐效西子，美顰得嘲劇。
江皋一樽酒，聊挽朝天客。
妙樂喧江浪，清譚倒理窟。
盟言底遽寒，舟駛潮水急。
西望念風義，感嘆徒至骨。
餞趙伯衛趙有詩次其韻
作者：陳造
朝代：宋

雪後垂楊裊綠絲，郵亭折贈訴違離。
明朝月地嗟分影，勝日風流此一時。
白閤論詩成夢境，清湖載酒有心期。
樽前擬倩如椽筆，細與邦人寫去思。
香雲寺
作者：陳造
朝代：宋

山月明空隙，庭柯下槁乾。
沈沈僧夜靜，漠漠鴈天寒。
夢境愁偏隔，詩情老易闌。
未容辭水厄，聊復踞蒲團。
馬上見賣白蓮者三首·其一
作者：陳造
朝代：宋

引息度奇暑，風日正交戰。
淮鄉六月春，嫣然擔頭見。
香凝素囊拆，濕餘清露泫。
豐膚專正色，一忠百佞賤。
祝融迺司花，慰我紅塵面。
買歸一盃適，得共黄葵薦。
馬上見賣白蓮者三首·其三
作者：陳造
朝代：宋

東蕩花清晨，西湖渺無津。
凉荷引天遠，極目粧面新。
鳴榔與鼓枻，彼豈尋芳人。
香風漂我舟，領略不及賓。
當時賞花句，興在迹已陳。
歌似冰玉友，花面俱迴春。
馬上見賣白蓮者三首·其二
作者：陳造
朝代：宋

東蕩百頃寬，滿蕩蓮結花。
孤村蓮蕩西，茅茨吾所家。
年年紅紫盡，爲春留芳華。
酒船墮雲錦，歌棹凌瑞霞。
只今鄉閭夢，不道身風沙。
把花但三嗅，對酒長咨嗟。
馬口
作者：陳造
朝代：宋

氛昏翳春曉，瞠目如受蒙。
停舟少須之，紅日碾高空。
是時羣山間，積雪未肯融。
巖霧不盡收，似角藻繪功。
屏障莽回合，粉墨紛異同。
嵌巖眩有無，草樹森玲瓏。
皛皛瓊爲田，奕奕旆卷風。
羃籬抹高頂，下乃卧玉龍。
隠顯隨斷續，間簉成葱櫳。
微漪湛不摇，一一縣鏡中。
酒杯與詩筆，客次寧闕供。
搴取不貲景，納我雲夢胸。
一笑漂泊裏，孰謂吾塗窮。
摩挱好東絹，世恐無此工。
馬息山
作者：陳造
朝代：宋

猿蹊鳥道且攀隮，暝靄頑蒼只尺迷。
狠石忽開防地裂，屯雲不散訝天低。
眼高欲了三千界，夢斷猶驚七百梯。
回望故山真可指，杜鵑腸斷爲誰啼。
馬援
作者：陳造
朝代：宋

朱勃風標似可親，文淵竟作白頭新。
平時輕侮知何事，辨雪冤誣獨此人。
騎過山村
作者：陳造
朝代：宋

烟村面勢枕蒼山，一徑循山作屈蟠。
入望高幢羅翠密，掛空匹練噀清寒。
吟髭撚白迎風去，粧面駢紅倚戶看。
頗似騎馿後山老，倩誰粉墨灑豪端。
高宗皇帝挽章四首·其一
作者：陳造
朝代：宋

雨露均皇澤，丹青煥帝猷。
恢圖自天運，授聖與神謀。
方眕脩齡夢，俄偕造物游。
姑山餘四子，不復候瓊輈。
高宗皇帝挽章四首·其三
作者：陳造
朝代：宋

天地重開闢，華夷赴指揮。
羣生欣按堵，三紀仰垂衣。
鳳歷雖無極，龍樓忽告違。
廣成譚道處，千古想驂騑。
高宗皇帝挽章四首·其二
作者：陳造
朝代：宋

措俗皇風粹，怡神象帝先。
寶圖傳聖嗣，金闕覲羣僊。
典訓昭如日，華夷痛所天。
衣冠游歷地，一一淚河前。
高宗皇帝挽章四首·其四
作者：陳造
朝代：宋

精一心傳後，功隆道固存。
徐乘僊馭去，往儷玉皇尊。
典誥無遺意，臣民有斷魂。
嵩靈弓劍望，愁霧慘中原。
高祖二首·其一
作者：陳造
朝代：宋

未推壯邑賞平津，已采先知赦奉春。
齊越淮南皆斧鑕，狂胡遽指漢無人。
高祖二首·其二
作者：陳造
朝代：宋

坐馘關東扛鼎雄，指呼奴隸走王公。
祇緣奪嫡中心慊，反畏商山鶴髮翁。
高頭山
作者：陳造
朝代：宋

小駐緣雲脚，居然睡眼醒。
楚田銜樹闊，漢水挾山青。
蹀躞初忘倦，巉巖已飽經。
川原方啖蔗，不擬嘆漂零。
高頭市
作者：陳造
朝代：宋

陂行欲盡山崛起，十數人家住山觜。
行人不炊市無米，買餠充腸聽頤旨。
日未薄山收市里，閉戶人家呼不起。
今春倦憩車曾抳，風物人情不如此。
主人睨屋爲翁指，方秋此屋猶在水。
閭里襁負皆轉徙，老夫危不魚腹死。
更向秋田問餘幾，使之饑寒責廉耻。
不忘資人約諸己，焉得人人顔氏子。
向純厚俗今不美，曾是登山號庚癸。
魏帝廟
作者：陳造
朝代：宋

佛貍歲未卯，志欲吞宇縣。
當年江飲馬，腥血浸淮甸。
無人飯耕牛，有井巢歸燕。
至今閲遺史，爲汝空飲恨。
緬想瓜步留，殺氣纏吳分。
云何此山椒，遺像儼高殿。
無乃甘事讎，吳俗昧所見。
或復綿歷久，後嗣忘敵怨。
冥漠彼有識，福汝吾敢信。
君看趙與薛，狥國冒禍釁。
魏侯繼前躅，長呼死白刃。
胡不尸祝之，香火均遠近。
豈但祈神休，抑使頑懦奮。
誰令决從違，引手適我願。
魏知元有贈仍索詩作此言別二首·其一
作者：陳造
朝代：宋

朋從應酬岐薄厚，魏郎凜凜金石友。
四年再面情轉親，日有溫言到衰朽。
涇渭不混清濁流，雲雨肯隨翻覆手。
自今淮徼望吳天，安得山林長聚首。
魏知元有贈仍索詩作此言別二首·其二
作者：陳造
朝代：宋

作詩求工今則然，古人培本深其源。
周雅莊騷略未究，浪摹月露綴語言。
知君胸中藏武庫，平生遊戲皆好句。
老夫血指妙斲前，亟當還家事溫故。
鴈汊東守風四首·其一
作者：陳造
朝代：宋

枉渚八日留，池口百里近。
東風翻白波，寸步不容進。
如許天吳怒，頗訝地軸震。
崩騰雪山飛，膽掉老眼暈。
豈惟佐豪吟，更覺蘇宿疢。
還家可指日，去意復小靳。
遺體泰山重，瞢敢諉忠信。
流坎隨所遇，遲速吾不問。
鴈汊東守風四首·其三
作者：陳造
朝代：宋

驚麋碭洪浸，何人矢麗龜。
遂令老病叟，珍毳及晚炊。
野鹿敢伯仲，江鱘讓甘肥。
淮人篤鄉義，賤乞等韭葵。
向來無人境，沙漫水無涯。
市聲不到耳，茭葦相因依。
今無暴客虞，解衣候朝曦。
厚味真過矣，安食如含飴。
鴈汊東守風四首·其二
作者：陳造
朝代：宋

蓬窗隔世塵，但有書滿床。
度日無與虞，日課一指彊。
坐免鶩鴈聒，自詫肝肺香。
奔驥踠足意，翛然吾自忘。
賢否岐非是，狥己乃所望。
溫故饜新得，但覺此味長。
晚來砲車雲，翻空更漂揚。
吾書未渠盡，更借燈燭光。
鴈汊東守風四首·其四
作者：陳造
朝代：宋

東趣長風沙，移柂取空隙。
波頭蟄飛雪，幸矣不數刻。
連延百家聚，俯瞰白沙磧。
賣餠售蝦菜，傍舷忽絡繹。
矧聞淮南音，眼中便鄉國。
田翁顔甚溫，村酒釅堪喫。
突兀戎官廨，戶柱相映赤。
頗喜霜夜眠，更鼓聽歷歷。
鷓鴣天
作者：陳造
朝代：宋

遍賞揚州百種花。因循忘卻鬢蒼華。客閒慣刻分題燭，坐久還生醉眼霞。催摻鼓，趁鳴笳。未應回首問歸槎。清明寒食風煙地，判到今春不著家。
鷓鴣天
作者：陳造
朝代：宋

醉閱東風百種花。醒來長悔誤隨車。須知綠幕黃簾底，別有春藏姚魏家。空想像，勝驚嗟。夢雲從此漫天涯。二年得趁花前約，潘鬢緣愁恐更華。
鷓鴣天
作者：陳造
朝代：宋

閒去街頭賞大花。翠帷珠幰護豪華。西真宴罷群仙醉，千尺黃雲錯紫霞。糰粉黛，鬧簫笳。使星躔處住靈槎。定知今夜遊仙夢，不落西京姚魏家。
鸛带箭行
作者：陳造
朝代：宋

城邊鸛城棲，水食衣楚楚。
欲鳴不鳴候天雨，此肉胡宜登鼎俎。
柳營子弟弓石八，南山之石猶飲羽，如汝正可虛弦取。
血毛分披誰汝憐，低摧直訴使君前。
使君德意孚魚鳥，全汝之生令汝飽。
徐行側睨若無旁，飲潔啄腥近臺沼。
使君暫擁山城麾，詔音不日遄其歸。
矢來無鄉汝誰依，江湖粗飽莫卑飛。
鹽城阻冰雪贈陳德美三首·其一
作者：陳造
朝代：宋

斷港冰初合，窮塗歲欲除。
臨年仍此悔，議道得無疎。
撫事空搔首，何人爲寄書。
海風吹浩蕩，側望正愁予。
鹽城阻冰雪贈陳德美三首·其三
作者：陳造
朝代：宋

雪意知呈瑞，還欺客鬢星。
悲歡隨處異，艱阻向來經。
夢境翩蝴蝶，宗盟近脊令。
盤餐更譚麈，足用慰漂零。
鹽城阻冰雪贈陳德美三首·其二
作者：陳造
朝代：宋

身口真相累，風霜得備嘗。
即今歌匪兕，未憗反屠羊。
辟謗規閑口，因衰再覆觴。
不知詩酒外，何計逭悲凉。
鹿鳴宴致語口號
作者：陳造
朝代：宋

黄堂賓宴霧香浮，峙玉時髦得意秋。
莊海長風吹怒翼，禹門驚浪化吞舟。
黄生眉宇看輝映，淥漲瑶盃賸獻酬。
來歲歸時君記取，恩袍成行擁龍頭。
鹿鳴燕
作者：陳造
朝代：宋

亂山森立圍古房，重碧疊青天與長。
鍾奇孕秀爲雋良，有如六子爭軒昂。
胸次襞積雲錦章，漢之晁董唐常楊。
當日折衝陣堂堂，尺箠不折築受降。
皇上籲俊奄帝王，士孟其晉如康莊。
即今勸駕觀國光，接翼便合鴛鷺行。
後先差池似未妨，一夔自足開天荒。
五大次第趨巖廊，懷寶判閲三星霜。
一盃首餞江夏黄，一詩竊比振履商。
功名逼人未易量，坐來相映眉間黄。
誰遣大宅浮春陽，他年朝路偕翺翔。
惟南有斗耿昊蒼，一字定寄漁樵鄉，老子善誦君叵忘。
黄尉挽章二首·其一
作者：陳造
朝代：宋

傳緒祖風懿，居鄉家道肥。
羣書了漁獵，一性自弦韋。
官僅紆黄綬，時須補黑衣。
空纏百身恨，遽作九原歸。
黄尉挽章二首·其二
作者：陳造
朝代：宋

落筆心猶壯，論年鬢未斑。
硯捐初鑄鐵，澤失善藏山。
談麈那容數，靈輀去莫攀。
松阡縈望眼，衰淚可勝潸。
龍泉
作者：陳造
朝代：宋

神龍媚此清淺居，欻然騰陵行太虛。
越民倚頼龍沾濡，頻年歲事勝三吳。
至仁一視無戚疎，置彼此及心缺如。
嗟龍自伐端欺予，淮南之民如渴烏。
龍灣看初日
作者：陳造
朝代：宋

江聲夜寂絕，江霧曉空濛。
亂霞映淡日，隠隠空濛中。
羲馭巧呈瑞，不與他時同。
烱然玉奩靜，泛此瑛盤紅。
分明三足烏，依微絳綃蒙。
曾穹歛氛曀，幽壑舞魚龍。
昇從海僊府，光射河伯宮。
遥想麗帝闕，佳氣正鬰葱。
鸞鷺同虎拜，三呼并神嵩。
散人得壯觀，醉約持釣翁。
龍眼磯
作者：陳造
朝代：宋

誰謂石一拳，不作江流礙。
朝來揚帆西，瞥若驥歷塊。
龍眼風火磯，培塿視華岱。
似聞潢潦時，亦復鼓湍匯。
鑿去本不難，奇巧禹所愛。
其上嘉樹密，其側魚網曬。
居惟羨漁鄉，復欲老犢背。
西歸儻得此，庸敵七里瀨。
丁丑元夕
作者：陸文圭
朝代：宋

入夜不聞簫鼓聲，千門月色爲誰明。
無端邏騎階前過，錯認戎家櫪馬鳴。
丁亥壽药房先生四首·其一
作者：陸文圭
朝代：宋

賀客門關刺莫傳，日高厨傳尚蕭然。
遥知獨鶴蒼苔舞，自點丹砂註內篇。
丁亥壽药房先生四首·其三
作者：陸文圭
朝代：宋

出處窮通若命何，月居南斗類東坡。
底須內翰還公做，勘破已輸春夢婆。
丁亥壽药房先生四首·其二
作者：陸文圭
朝代：宋

蜀苑梅花號兩龍，千年矯立受霜風。
若爲健步能移取，遠供寒香壽乃翁。
丁亥壽药房先生四首·其四
作者：陸文圭
朝代：宋

曲度珠簾懷呂相，廡排紅榜媚韓王。
先生清隠心如水，消得編詩一瓣香。
丁卯新正紀懷四首·其一
作者：陸文圭
朝代：宋

懶將詩句上桃符，柏葉椒花一例無。
却笑簡齋元不簡，舟中猶自飲屠蘇。
丁卯新正紀懷四首·其三
作者：陸文圭
朝代：宋

紛紛兒女競新年，老去思親獨愴然。
墓上只堪供灑掃，無由綵服拜堂前。
丁卯新正紀懷四首·其二
作者：陸文圭
朝代：宋

土潤耕牛不受鞭，風和花鳥各忻然。
老人猶記兵戈日，自後昇平五十年。
丁卯新正紀懷四首·其四
作者：陸文圭
朝代：宋

魯史曾書雨木冰，坤爻切切戒陰凝。
衡門空把憂時志，無奈華軒盡鶴乘。
丁酉春識慶上人于錢塘鄧君善之索余同賦孝僧詩余請以二十字盡記其實既成善之喜而書之不知何人持去後二年上人訪余江上復書以遺之
作者：陸文圭
朝代：宋

襁褓已離乳，干戈復異居。
關河行欲盡，母子遂如初。
卓行先賢傳，前緣釋氏書。
悲歡知已極，讚詠欲何如。
七夕祈雨
作者：陸文圭
朝代：宋

彩雲朵朵西風散，銀漢昭昭北斗傾。
車上耕夫愁欲泣，橋邊織女笑相迎。
蝗飛近境行將及，龍卧深淵自不驚。
病枕怕聞簫鼓閙，誰家乞巧到天明。
七月二十九日夜大醉宿陸宣慰廨旦日以一詩謝之
作者：陸文圭
朝代：宋

夜行被酒止公亭，耳熱呼烏坐盡驚。
甕下自慚非畢子，吐中不覺卧王生。
相寬吏舍情何厚，誤污車茵罪亦輕。
戲馬倘容賓落帽，更拚投轄飲天明。
三月一日偕善之無逸遊南山桃園分韻得源字
作者：陸文圭
朝代：宋

白雲起南山，隨我度溪園。
園丁荷鋤去，季女出應門。
汲泉供香茗，掃石開清樽。
人靜禽聲樂，春深花事繁。
蛾眉映修竹，掩袂嬌欲言。
吾親白雲外，未敢訪桃源。
三月旦日出遊
作者：陸文圭
朝代：宋

季春已一日，寒氣猶襲人。
齋中偷小暇，陌上追餘春。
金華古精廬，幾劫化微塵。
入門何所見，修竹出牆鄰。
迤北過崇明，殿閣何嶙峋。
山房閉不啟，俗客來輒嗔。
徐歸偃藤牀，息我定力勻。
殘書了一卷，古意含酸辛。
山芽聊止渴，起瀹石泉新。
丘莊多稼樓二首·其一
作者：陸文圭
朝代：宋

樓上西風野望時，冥冥禾黍沒高低。
勸農使者來行水，還凭朱欄憶舊題。
丘莊多稼樓二首·其二
作者：陸文圭
朝代：宋

萬畝耕耘卒歲勤，可曾一飽慰農人。
催租令急如風火，輸入官倉化腐塵。
丙申歲侯仲達之官洪澤
作者：陸文圭
朝代：宋

淮楚俗輕揚，蕭蕭古戰場。
殘兵空壁壘，曠野失農桑。
魚蟹西風市，菰蒲淺水塘。
君山足詩景，何事訪漁郎。
中秋見梅
作者：陸文圭
朝代：宋

雁叫霜寒木葉飛，西風亭下立瑶姬。
從來冷淡能禁雪，不意孤高也競時。
松友舊盟寒歲晚，桂華佳約赴秋期。
倚窗索笑空姝媚，汝解能寬宋玉悲。
井竭
作者：陸文圭
朝代：宋

坎蛙曉渴上苔欄，石甃泥渾底欲乾。
焦稼不爲簞食計，一瓢飲水亦良難。
京口訪郭義山出示陸丞相遺墨
作者：陸文圭
朝代：宋

寶祐丙辰榜，季世尚詞章。
功業已衰謝，氣概猶堂堂。
壯士死海島，尤勝死雒陽。
遺翰落人間，姓字透紙香。
甲子行一周，復見文運昌。
遺黎存一二，往事空茫茫。
寒燈客窗夢，飛墮碙山洋。
留眼看中原，且勿悲故鄉。
亭下玉蘭花開
作者：陸文圭
朝代：宋

初如春笋露纖嬌，拆似紅蓮白羽摇。
亭下吟翁步明月，玉人虛度可憐宵。
代上樂平傅知州初庵
作者：陸文圭
朝代：宋

一代風流獨老庵，再扶道脈起東南。
家聲可與諸洪繼，易學曾同小阮參。
晝錦羨君榮世胄，寒氈容我坐清談。
願爲藥籠中間物，才匪芝苓愧不堪。
代和翟知事舟中寄登光陽樓詩韻
作者：陸文圭
朝代：宋

登臨送目際天涯，人物風流勝永嘉。
已泝清流乘畫鷁，尚留醉墨看塗鴉。
長空黯淡吹雲葉，別浦微茫蹴浪花。
老守江城閑兀坐，秋宵短夢苦思家。
代挽奉政陳公
作者：陸文圭
朝代：宋

江淮離舊隠，遼碣著新功。
騄耳非凡馬，蒼髯獨老龍。
韓銘空紀實，曾簀遂長終。
先世盟猶在，寒山淚滴松。
仲冬雪夜偶書三絕句·其一
作者：陸文圭
朝代：宋

城樓戍鼓盡三更，燈射齋窗一黍明。
窗下有人勤不寐，隔牆猶聽讀書聲。
仲冬雪夜偶書三絕句·其三
作者：陸文圭
朝代：宋

長廊風緊雨冥冥，花落寒燈酒半醒。
但覺晨光何太早，不知飛霰集窗櫺。
仲冬雪夜偶書三絕句·其二
作者：陸文圭
朝代：宋

擁衾危坐夜沉沉，門外誰知雪寸深。
掩卷不言空太息，靜中忽見古人心。
偶作
作者：陸文圭
朝代：宋

姦雄往往墮危機，成敗安能論是非。
空笑狂生投益智，絕憐老母遺當歸。
偶書
作者：陸文圭
朝代：宋

憂時耿耿丹心在，無事悠悠白日過。
萬里山河音信少，一春風雨悶懷多。
偶書邸壁
作者：陸文圭
朝代：宋

俯仰隨人似桔槔，功名落落倦英豪。
婆娑僅可供賓戲，寂寞安能免客嘲。
空有雲心懷鶴髪，竟無風力舉鴻毛。
祖劉起舞成何事，歲晚柴桑是故交。
偶題·其一
作者：陸文圭
朝代：宋

少年不更事，新學多誤人。
桓沖成繆語，張禹豈純臣。
偶題·其二
作者：陸文圭
朝代：宋

旋沽臘醑供園菜，小簇春盤擷土蔬。
老子興來猶不淺，故人病後肯相疏。
遠書每勸加餐食，新學多承問起居。
大息吾年餘幾耳，閒愁不樂復何如。
入京二首·其一
作者：陸文圭
朝代：宋

觚稜棲雀五雲深，此日江湖向闕心。
朽骨不堪重拂拭，涓人莫枉費黄金。
入京二首·其二
作者：陸文圭
朝代：宋

手携布被入關中，頗似菑川六十翁。
未必漢廷推第一，不須側目事轅公。
入杭懷古呈史药房
作者：陸文圭
朝代：宋

某丘某水記兒時，陳迹迷茫問不知。
觀裏看花空有菜，山南種豆落爲萁。
林疏想弋逋仙鶴，壁壞應墁坡老詩。
只怪西湖頑面目，濃妝猶自學西施。
入杭苦雪二首·其一
作者：陸文圭
朝代：宋

雪天無晨昏，尤難辨西東。
高低賦萬象，偶爾一色同。
會臯日與月，終愁雨兼風。
居人掩關卧，况乃逆旅中。
買薪呼斗酒，黧頰生微紅。
入杭苦雪二首·其二
作者：陸文圭
朝代：宋

年年西湖上，梅柳得春多。
新正十日雪，重陰壓微和。
皓潔混泥途，輕盈赴寒波。
危橋馿失脚，不如坐吟哦。
推窗無傑句，奈此玉峰何。
八月初游君山誼齋有詩同賦二首·其一
作者：陸文圭
朝代：宋

曉渚風移畫舫輕，秋原日射繡衣明。
自携玉麈看山色，盡屏繁絃聽水聲。
季子高風喬木古，春申往事暮潮平。
塔鈴自語無人會，飲散江空霽月生。
八月初游君山誼齋有詩同賦二首·其二
作者：陸文圭
朝代：宋

此山猶姓楚春申，珠履風流幾斛塵。
樽俎一時俱上客，興亡千載屬何人。
蕭蕭病葉悲霜木，采采幽花識澗蘋。
白鷺不知今古事，臨江一笑岸綸巾。
出鎮口止見小峰
作者：陸文圭
朝代：宋

鎮東小峰獨無侶，中峰徐來顧其弟。
大峰偃蹇背面去，似嫌俗客不與語。
無奈我行節節高，山欲藏身恐無所。
別李宰
作者：陸文圭
朝代：宋

句曲一山縣，東西俱百里。
三茅地有靈，出宰多才美。
前有趙與謝，今有程與李。
李爲山東望，聲價高莫比。
清明一古鏡，冷浸玉泉裏。
敏哉製錦手，洗却鳴琴耳。
仁心非邀譽，直道不容毀。
慈姁牧細民，謙撝揖多士。
學館盛文風，講席究經旨。
有客東北來，空齋兀書几。
彈鋏笑馮驩，下榻慚孺子。
樂雖足一瓢，飽不望四簋。
既爲邑之氓，是亦吾所耻。
饑餓欲賙之，餽蒱斯受已。
將歸重回首，决去負知己。
冉冉楚山雲，悠悠斷江水。
別管韶夫
作者：陸文圭
朝代：宋

胸中耿耿挾孤征，刺口逢人輒論兵。
投筆少年真燕頷，著鞭中夜忽鷄聲。
功名險處方成就，節義窮時要講明。
別有中庸書一卷，勸君西謁范高平。
劉澹齋求米船謾賦二絕·其一
作者：陸文圭
朝代：宋

文士清高數米顛，蔡公門下詎能賢。
探囊萬一逢江盜，錯認真州發運船。
劉澹齋求米船謾賦二絕·其二
作者：陸文圭
朝代：宋

靈寶生平愛虎頭，每傍戰艦繫輕舟。
晚無書畫真無益，洗手莫嫌寒具油。
北入穆陵關皆山石崩沙北風塵起行人良苦因作
作者：陸文圭
朝代：宋

大風北來沙觸面，行人咫尺不相見。
寒日無光天地晦，一似項劉睢水戰。
四山确犖路摧車，磵壑涓流長一線。
土簷烟突兩三家，鬼貌鵠形何物變。
葛盧牛語誰能別，公冶禽言難復辨。
古磁濁酒時招飲，破甕酸虀聊自薦。
吾聞臨菑稱鉅麗，十二山河據形便。
姑尤聊攝舊提封，夷吾小白初營建。
三歸反坫侈國中，九合衣裳出幽鄄。
孟姜洵美共翱翔，稷下群遊逞雄辯。
盛衰氣脈不可測，往來今古更相禪。
干戈流徙人物換，水火崩騰陵谷轉。
會使雍門重感慨，無復蘇秦昔誇羨。
山東負海猶如此，六合茫茫難臯遍。
安得長劍倚白雲，手抉狂飈清九縣。
十月下旬驟寒小雪
作者：陸文圭
朝代：宋

朔風翻屋浪喧豗，潑墨濃陰掃不開。
天下撒來雲母粉，人間喚作豆稭灰。
細民共喜宜新麥，老子先須探早梅。
爲怕玉容禁不得，數枝和淚折將來。
危金仙示容齋清暉堂詩求跋洪景盧乃危驪塘之座主也因成二首·其一
作者：陸文圭
朝代：宋

卷中人物想乾淳，老筆題詩意轉新。
却怪洪楊交不合，誠齋亦自是詩人。
危金仙示容齋清暉堂詩求跋洪景盧乃危驪塘之座主也因成二首·其二
作者：陸文圭
朝代：宋

清暉何處有園堂，消得先生句發揚。
百世空留遺墨在，後生併不識驪塘。
即事
作者：陸文圭
朝代：宋

南窗陰陰日色薄，北窗烈烈風聲惡。
破衲蒙頭睡正濃，地爐煮餠鐺折脚。
小奴驚叫老婢嗔，我愧口腹煩他人。
豪家香閣暖生春，人乳蒸豚蠟代薪。
又口號四首·其一
作者：陸文圭
朝代：宋

洛陽亭下昔埋輪，當道豺狼不避人。
今日黄花故園酒，獨携野鶴伴閒身。
又口號四首·其三
作者：陸文圭
朝代：宋

華堂捧勸紫霞杯，紅粉回頭御史來。
直道素知嫌嫵媚，羞將白鶴放籠開。
又口號四首·其二
作者：陸文圭
朝代：宋

仁挾翔風勇駕霆，皇華使者出祥刑。
福星一夕遷吳分，却向龍山現壽星。
又口號四首·其四
作者：陸文圭
朝代：宋

幼安伯可號文雄，詞壽秦韓枉自工。
賢相肯交窮處士，何如魏野祝萊公。
古意二首送朱鶴皋·其一
作者：陸文圭
朝代：宋

雁蕩英英雲，孤鳳雲中吟。
風吹五色羽，墮此半水林。
桐花作秋枯，野桑空綠沉。
苦葚不致醉，鴞食予何心。
鳳兮歸去來，岐山有高岑。
古意二首送朱鶴皋·其二
作者：陸文圭
朝代：宋

蓬首寒機女，枉顧生光輝。
一登君子堂，松蘿相因依。
茂陵喜新聘，中路忽有違。
願垂堂上鏡，照妾心中微。
生死要有託，悠悠空是非。
出門念遠道，歲晏將安歸。
膏沐更誰容，爲君疊羅衣。
古意四首寄張可與孫晉卿·其一
作者：陸文圭
朝代：宋

長安城頭紅日斜，王孫金彈打烏鴉。
寄聲翠鳳穿雲去，霜寒莫戀梧桐花。
古意四首寄張可與孫晉卿·其三
作者：陸文圭
朝代：宋

老翁持鏡向市賣，銅光的皪秋水清。
醜婦鑑容驚墮地，想渠嫌殺太分明。
古意四首寄張可與孫晉卿·其二
作者：陸文圭
朝代：宋

長松百尺蔭官街，街吏斧鋸充官柴。
高寒自是飽風雪，歲晚只合居窮崖。
古意四首寄張可與孫晉卿·其四
作者：陸文圭
朝代：宋

牧兒狹逕礙樵枝，樵兒格鬬暮不歸。
於菟一聲嘯篁谷，兩兒驚散走如飛。
句容賦歸
作者：陸文圭
朝代：宋

誰教老子誤諸君，幸自庵中卧白雲。
舊令尹非新令尹，今將軍是故將軍。
相知自謂樂莫樂，一見不如聞所聞。
逋客急須回俗駕，北山早已有移文。
史药房壽與東坡同日
作者：陸文圭
朝代：宋

日月同生豈偶然，聲名不減雪堂仙。
岷峨西去八千里，蘇史相望二百年。
赤壁舊磯如昨否，李生新曲至今傳。
祝公壽比南飛鶴，共結梅花歲歲緣。
同善之仲實無逸共賦雪中香亭
作者：陸文圭
朝代：宋

冷雲低壓翠禽巢，碎玉玲瓏不耐敲。
蜂蝶遲來探芳信，暖風已逼杏花稍。
同善之仲實無逸遊飲夜歸分韻得星字
作者：陸文圭
朝代：宋

歲華摇落江頭樹，客子漂流海上萍。
盡染緇衣無復素，空留白眼爲誰青。
對牀便可供高卧，把酒何妨弔獨醒。
太息此心徒炯炯，奈何余髪已星星。
和丁師善韻
作者：陸文圭
朝代：宋

轍鮒活斗升，莫向肆中索。
已無秋成望，况復歲暮迫。
蓉城一小縣，舞袖折旋窄。
針芒萬畝青，席卷一川白。
苦腸真食蓼，枵腹思啖柏。
蒙袂嗟饑氓，胠篋畏暴客。
將懷轉壑憂，誰任求芻責。
爲政推仁心，匹婦無弗獲。
登途祗王命，東西固不擇。
漢網殊闊疏，掛一直漏百。
但令大綱正，潜使宿弊革。
斯民本同體，難以一膜隔。
發奸雖有術，救急豈無策。
不憚原隰驅，要知閭里阨。
消平蛇龍居，安集鴻雁宅。
庶免愁歎聲，謠誦沸廣陌。
和劉濬見贄韻
作者：陸文圭
朝代：宋

踽踽凉凉莫我知，讀書漸懶任嘲師。
荷鋤亦欲耕綿上，把釣因思入漢陂。
姑讓著鞭先士稚，何須舉扇障元規。
巴人白雪難同調，今古應無兩子期。
和史药房三絕·其一
作者：陸文圭
朝代：宋

莫倚承恩賦上林，記曾薄倖託琴心。
白頭又欲輕相背，令蹙山眉作苦吟。
和史药房三絕·其三
作者：陸文圭
朝代：宋

春被山顛與水涯，盡供物料入詩家。
陸劉近世升沉異，一爲梅花一杏花。
和史药房三絕·其二
作者：陸文圭
朝代：宋

出處何如漢二疏，返耕聊以遂吾初。
虎頭未可輕摇筆，牛角何妨且讀書。
和唐人閑字韻詩卷
作者：陸文圭
朝代：宋

鼎鼎百年內，何由一日閑。
衝冠無怒髪，攬鏡已蒼顔。
未易桴浮海，應難屐上山。
春逢甲子雨，愁聽溜潺潺。
和宋春卿寄詩韻二首·其一
作者：陸文圭
朝代：宋

練江詩酒社，聚散十年春。
君作并州客，身爲絳縣人。
一牛甘送老，五馬未全貧。
出處嗟殊異，相思意却真。
和宋春卿寄詩韻二首·其二
作者：陸文圭
朝代：宋

壯游不知倦，老境怕逢春。
自分無知己，何堪從避人。
飛花空有恨，巢燕不嫌貧。
獨憶延陵客，風流似季真。
和張仲實絕句四首·其一
作者：陸文圭
朝代：宋

江梅歲晚獨清妍，南國相逢亦偶然。
料得知心有寒月，不消重霧與輕烟。
和張仲實絕句四首·其三
作者：陸文圭
朝代：宋

十年講席坐無氈，盡把行藏付與天。
策馬已甘之反後，著鞭莫競祖生先。
和張仲實絕句四首·其二
作者：陸文圭
朝代：宋

平生夢不到黄扉，安得京塵染素衣。
只把一竿江海去，相看鷗鳥亦忘機。
和張仲實絕句四首·其四
作者：陸文圭
朝代：宋

兀坐書林閉董帷，時尋佳句寫烏絲。
兒時論語今忘却，且讓安昌作帝師。
和心淵雷雨地震詩
作者：陸文圭
朝代：宋

天公惡作劇，翻手變炎凉。
海運三山動，江高數尺彊。
震雷驚失匕，漏雨苦移牀。
不慮填溝壑，真成老更狂。
和戴帥初寄詩韻
作者：陸文圭
朝代：宋

入海逢車陸用艘，仁人不遇歎游遨。
登龍有意師元禮，刻鵠何心效伯高。
每笑囚山非國語，絕憐投閣反離騷。
此身幸免官驅使，兩手猶能把酒螯。
和曹士開侍御見寄韵
作者：陸文圭
朝代：宋

南臺御史忠貫日，當晝妖狐屏無跡。
端方自是廊廟器，錯落天球間宏璧。
記曾緩带理江城，猶憶尊前坐談客。
春樹相思白日晚，月梁入夢青燈夕。
乘車戴笠高與下，倚樓看鏡今非昔。
壯心無復夜聞雞，莫比司空鬚恨赤。
和蔣公秉思歸韻
作者：陸文圭
朝代：宋

不愁世路太行難，自歎行藏愧孔顔。
借榻寺中分兩寺，思鄉山上又重山。
凄然碧草天連遠，輸與白雲僧對閒。
我亦天涯流落客，何時同賦大刀還。
和誼齋惠詩
作者：陸文圭
朝代：宋

鴞室徒勞甚，鳩居奈拙何。
田園空歲晚，梅柳得春多。
徑合思除蔓，墉高許附蘿。
呼兒凈掃地，恐有故人過。
和郭有章見贈韻
作者：陸文圭
朝代：宋

敬亭山屬謝家詩，太白重來又一奇。
天既生才宜用世，士多有志不逢時。
屠龍合讓高人手，捫虱纔堪童子師。
大厦支顛要梁木，獨甘杞菊老天隨。
和鄧善之寄王一初并見柬韻
作者：陸文圭
朝代：宋

抱拙投閑計未疏，但看歲晏復何如。
丹山碧水吟招隠，白髪蒼顔賦遂初。
逸少幽情誰與暢，元龍豪氣未全除。
柴門有客迂雙屐，何不相逢許史廬。
和陳無逸見贈草堂詩韻
作者：陸文圭
朝代：宋

綈袍誰念故人寒，轉徙蕭然老伯鸞。
幸喜雲山無屋礙，始知天地出門寬。
悠悠歲月蟻旋磨，落落功名魚上竿。
金谷已無歌舞地，輞川猶有畫圖看。
和陸振之見寄韻
作者：陸文圭
朝代：宋

日長不廢讀書功，我與宗人老頗同。
病起自羞黄面老，興來人笑白頭翁。
剖瓜未信能祈巧，結柳終須學送窮。
樽酒論文定何日，碧雲暮合憶江東。
和陸振之見贈韻
作者：陸文圭
朝代：宋

我懷陶元亮，早棄彭澤令。
寧甘柴桑餓，不受宋人聘。
晚詩題甲子，繞著義熙正。
得書晉徵士，千載論始定。
吾宗佳公子，世祿讓千乘。
高眠九思齋，清節故可敬。
寄來停雲篇，詞與意俱勝。
耿耿好賢心，頗似緇衣鄭。
居家未得閒，歉歲講荒政。
良苗困螟螣，兇暴過梟獍。
閭里不聊生，一髪寄微命。
閉閣憂攢眉，懷哉我同姓。
惜無勳業志，不必頻看鏡。
吾衰畏殘暑，一雨秋意盛。
拏舟泝流歸，帆飽風力勁。
田蕪且莫問，但恨荒菊徑。
明月近中秋，雲掃天宇凈。
素蛾惜皓髪，把酒呼不應。
何當共携手，盡此南樓興。
效顰輒捧心，拙句酬佳詠。
唐人洗馬圖
作者：陸文圭
朝代：宋

君不見雀鼠谷抵介休壁，馬甲不解王不食。
又不見泰山馬色別爲群，東封望之如錦雲。
英雄角力多相值，嬖倖承恩思自媚。
不辭汗血千里勞，驅死塵沙那得避。
何如落日清水灣，驊騮獨步春草閒。
圉人袒肩沒兩踝，控轡欲上未上間。
靜觀物理坐歎息，玉花慘淡何人筆。
少陵野老最善評，弟子曾入將軍室。
啟山掃松
作者：陸文圭
朝代：宋

一妻一妾閟泉扃，老柏蒼蒼蔓草青。
我肯墦間求饜足，魂歸不必訕中庭。
喜客泉二首·其一
作者：陸文圭
朝代：宋

幽篁夾道少人居，山骨清寒草木疏。
泉見客來空自喜，春懷渺渺正愁余。
喜客泉二首·其二
作者：陸文圭
朝代：宋

一飲懷金出嶺南，蓮花峰下絕清甘。
我來欲與流泉約，獨喜廉人莫喜貪。
喜雨上理同知
作者：陸文圭
朝代：宋

蒼蒼雖莫測，誠意儘能回。
履草穿雲去，爐香带雨來。
神龍如有喜，旱魃不成災。
四野車聲歇，歡聲却似雷。
四時佳興題徐景陽園堂五首·其一
作者：陸文圭
朝代：宋

溶溶川上花光午，冉冉窗前草色春。
能識此中真樂處，聖門只有兩三人。
四時佳興題徐景陽園堂五首·其三
作者：陸文圭
朝代：宋

窮秋破屋簷頭雨，殘臘征夫陌上霜。
公子閒居無一事，可能憂樂兩相忘。
四時佳興題徐景陽園堂五首·其二
作者：陸文圭
朝代：宋

門前車馬客方散，堂下樽罍酒半醒。
不信鏡中添白髪，君山依舊去年青。
四時佳興題徐景陽園堂五首·其五
作者：陸文圭
朝代：宋

半奩玉鏡照鬚眉，長笑東坡與水嬉。
直下琤然投小石，一波先動萬波隨。
四時佳興題徐景陽園堂五首·其四
作者：陸文圭
朝代：宋

華陽洞口金泉水，流入宮牆作小渠。
任轉秦淮出江去，不應久住化龍魚。
四月八日偕張菊村鄧匪石洪樂閑遊城西諸寺以山高水長分韻得長字
作者：陸文圭
朝代：宋

門外青山寺，西行半里强。
童分泉茗潔，僧供飯蔬香。
地僻紅塵靜，心閑白日長。
少年餘氣習，棋酒愧疏狂。
壬申冬晦叔譯史歸別小詩奉餞
作者：陸文圭
朝代：宋

蒼頡製字傳羲皇，鬼神夜哭殊倉黄。
語言聲律未易下，嗟君楚産學北方。
又能經術飾吏事，筆墨豈足盡所長。
郵亭一夕飲離觴，他年富貴勿相忘。
天無烈風海波靜，白雉九譯貢越裳。
盛時努力早出仕，成誦姬旦坐明堂。
壬辰六月旦日記異
作者：陸文圭
朝代：宋

六月朔旦昧爽天，我夢蝴蝶飛翻翻。
一聲驚覺不可執，鏗然有物墮我前。
陰風蕭蕭榻震動，褰帷一咤聲寂然。
向空抹漆無所臯，堂上呼燈人自眠。
一生學道心勿動，養氣未敢輕先賢。
元忠昔日鬼移牀，廳廡之下凡三遷。
稚圭卧內見匕首，金带忽置城頭邊。
二公名德余不及，鬼賊揶揄空自憐。
神姦無復照金鼎，偷兒何暇哀青氈。
二端是否吁莫辨，一夕倉卒嗟何緣。
吟哦未斷紙窗白，山寺風雨鳴鐘懸。
起來搔首空四壁，濕薪竈婢愁炊烟。
壬辰端陽後一日會潜齋以竹深留客處荷凈納凉時分韻得凈字
作者：陸文圭
朝代：宋

日透朱櫻明，雨拭白蓮凈。
布席開清樽，授簡遞新詠。
謀樂須及時，養拙聊適性。
傳聞度遼師，鎧甲冒暑盛。
壽常州路達嚕噶齊
作者：陸文圭
朝代：宋

蓬山閣上冠群賢，出擁朱旛浙水邊。
但看兩州歌善政，宜膺多福享遐年。
當生自是長生佛，未老應爲不老仙。
欲就瓣香稱壽去，梅林一夕漲江天。
壽李仲明同知
作者：陸文圭
朝代：宋

新息父賈彪，南陽母杜詩。
束吏如官奴，護民如嬰兒。
李侯妙政術，千古同襟期。
高寒月半弓，清粹玉一規。
掘菜朝爲虀，脫粟暮作糜。
但聞讀書聲，不聞兒啼饑。
褚衣敝再浣，櫪馬瘦莫騎。
今朝侯生辰，父老持酒巵。
厨傳寂如水，不知侯所之。
介壽古有言，此意亦復辭。
獨立古梅下，遥赴天仙期。
壽李侍郎母
作者：陸文圭
朝代：宋

雙成遥下五雲車，獻壽仙杯吸紫霞。
愛惜孫枝長萱草，摩挲老樹著桃花。
斑衣就養榮三釜，錦誥分封備六珈。
他日肩輿扶上殿，侍郎正踏相堤沙。
壽王君明
作者：陸文圭
朝代：宋

去年中秋月色高，吳山痛飲推文豪。
今年依舊故鄉月，紛紛青紫誇兒曹。
世間兒曹何足數，芙蓉仙人在江浦。
握荃懷瑾遺世紛，黄卷日與聖賢伍。
曾攀月桂臼邊枝，素娥夜半睡不知。
覺來薄怒赬自持，與仙重約三秋期。
一朝功成九霄去，小黠肯顧偷桃兒。
城東白髪龍鍾叟，瓣香來祝仙人壽。
長生辟穀未要學，千載與君期不朽。
壽理伯雍同知
作者：陸文圭
朝代：宋

理侯人之父，亦復兼母慈。
束吏如頑奴，煦民猶嬰兒。
闖門無雜賓，鈴下生蛛絲。
內聞讀書聲，日晏忘晨炊。
上馬出署事，坐看棠陰移。
人靜報休衙，閉閣方退思。
廷中相戒言，慎勿干以私。
但祝公百歲，長爲良吏師。
公言撫字勞，良吏安可爲。
方當上印綬，自與赤松期。
壽與可錄判
作者：陸文圭
朝代：宋

濯錦峨嵋誇最勝，子昂太白記前生。
一川風雨睡正熟，千頃波濤心不驚。
手試功名棋勝負，眼看富貴槿枯榮。
壽杯肯向人間飲，携傍蓮峰玉井傾。
壽陸義齋·其一
作者：陸文圭
朝代：宋

歸棹石門江水長，肯留一片廣州香。
不須人祝千年壽，但願公流百世芳。
長侍潘輿游故里，勝持漢節落南荒。
芙蓉金菊秋風逕，好和陶辭引玉觴。
壽陸義齋·其二
作者：陸文圭
朝代：宋

綠髪仙童馭彩鸞，九秋彌節下人間。
明分月影山河動，清入霜華草木寒。
已報除書來北闕，不妨拄笏看西山。
霞杯淺注黄花酒，留取餘香晚節看。
壽陸雲閑道判
作者：陸文圭
朝代：宋

誕日曾生陸地花，雙鸞扶下五雲車。
安期共約游三島，方朔應留醉九霞。
盛集儒流勝仙侶，多培陰德種丹砂。
冷齋書客來稱壽，自笑東風兩鬢華。
夏港道中
作者：陸文圭
朝代：宋

微暖背曝日，輕寒面受風。
人行官路側，鵲起野田中。
細草陳根綠，疏林病葉紅。
故人雲水隔，來往愧衰翁。
夏雨
作者：陸文圭
朝代：宋

仲夏井泉溢，雨聲集虛堂。
銀竹瀉高簷，靜聽何浪浪。
蓮葉不受水，盤珠走低昂。
溽潤逼衣篝，縫我新葛裳。
媿彼作田人，蓑笠排青秧。
出戶懶著屐，掃地燒木香。
白晝生睡思，徐徐到羲皇。
夢覺聞鼓吹，草蛙怒方塘。
竹尾起寒烟，濕螢度微光。
鄰翁閉門卧，中夕啼蒼黄。
三日絕薪賣，積潦勢頹牆。
夜宿何莊唐主事宅
作者：陸文圭
朝代：宋

扶風豪士不知名，樽酒相逢意便傾。
爭似何莊今夜宿，梅花燭影照三更。
夜宿范以善提舉雲林清遠風大作偶成二絕句·其一
作者：陸文圭
朝代：宋

猿啼夾澗聲逾遠，鶴啄荒苔跡更清。
身在千林頭上立，忽從脚底白雲生。
夜宿范以善提舉雲林清遠風大作偶成二絕句·其二
作者：陸文圭
朝代：宋

雲峰頂上玉仙家，誤入修廊一逕斜。
夜半月寒風力勁，滿山松影走龍蛇。
夜得二絕寄子華·其一
作者：陸文圭
朝代：宋

送客征衫秋八月，懷人病枕夜三更。
牀頭稚子呼不覺，窗外瀟瀟風雨聲。
夜得二絕寄子華·其二
作者：陸文圭
朝代：宋

雞鳴風雨思君子，雁過瀟湘憶故人。
別去情懷渾欲醉，夢回詩筆已如神。
大茅峰四絕句·其一
作者：陸文圭
朝代：宋

懸崖石磴刷苔青，空谷無仙鬼亦靈。
聞說遊人多好事，誰能扶直半山亭。
大茅峰四絕句·其三
作者：陸文圭
朝代：宋

羊腸九折路盤嶇，不覺騰身上太虛。
失脚從知高處險，西風斜日早回車。
大茅峰四絕句·其二
作者：陸文圭
朝代：宋

風吹天朗見秋毫，足力窮時所歷高。
老子何曾煩一步，輿夫攀陟不辭勞。
大茅峰四絕句·其四
作者：陸文圭
朝代：宋

一家兄弟入仙門，誰把名山鼎足分。
我讀儒書知長幼，瓣香先禮大茅君。
奉和子華秋懷四首·其一
作者：陸文圭
朝代：宋

九日秋懷惡，那禁暑氣隆。
苦吟愁作祟，多病藥無功。
有客來相訪，扃門弗爲通。
怕談當世事，遺患及孩童。
奉和子華秋懷四首·其三
作者：陸文圭
朝代：宋

痛飲消愁酒，愁城未肯降。
陰風吹北戶，斜日上西窗。
艱食懸禾畝，苛征及葦江。
何曾入官府，深愧鹿門龐。
奉和子華秋懷四首·其二
作者：陸文圭
朝代：宋

况值艱難日，那當老病身。
後生欺舊輩，俗吏笑高人。
易掃張超霧，難清庾亮塵。
鹽梅正相得，鼎鼐盍調新。
奉和子華秋懷四首·其四
作者：陸文圭
朝代：宋

得志瘳民瘼，何期與願違。
青燈疏簡冊，黄土污征衣。
道路嗟于役，山川賦式微。
秋風動鱸興，應不踐危機。
奉餞子華教授北上時癸酉三月
作者：陸文圭
朝代：宋

清明上巳三月中，一春天氣少沖融。
曈曈初日翳復吐，黄塵漲起西北風。
有客束書挾兩童，南來兩馬一馬驄。
舉鞭蕭蕭易水東，博徒劍客時相逢。
怪君體弱心甚雄，聲名壯健驚老翁。
元英磨室渺無蹤，黄金誰爲隗築宮。
茫茫宇宙今古同，天時人事安有終，江柳自綠山花紅。
姑蘇懷古和鮮于伯機韻
作者：陸文圭
朝代：宋

會稽俯伏遣行人，吳國池臺日日新。
幕下盟歸金甲散，宮中舞罷翠眉顰。
悠悠今古三江水，寂寂英雄一窖塵。
笑問鴟夷身退後，漁商何苦勸齊民。
婺州傅仁贄詩求見依韻和之
作者：陸文圭
朝代：宋

髪燥始出游，心期結明主。
天方窮畸人，世不喜生語。
絕絃恨伯牙，抱璞泣和氏。
獨憐身皓皓，不救俗靡靡。
競趨聲利途，孰蹈仁義軌。
寘之勿復道，作者敦竊比。
婺女寶氣明，箕尾德星聚。
雜遝貢棘闈，高明識芝宇。
鑑衡付有司，尺度失奇士。
少需知我者，一第溷子耳。
瓠樗嗟無用，車斗可勝數。
老矣何能爲，欿然徒自視。
安得善及人，共勉學爲己。
孟德孔明
作者：陸文圭
朝代：宋

孔明孟德兩馳驅，三國人才信有餘。
未肯草廬終此世，不知精舍讀何書。
木牛古不傳遺法，銅雀今成一廢墟。
畢竟忠邪天不識，當年成敗復何如。
客中度歲
作者：陸文圭
朝代：宋

歷遍青徐路，東風送入京。
車中守殘歲，道上拜新正。
椒酒今誰獻，桃符舊未更。
故園梅正發，不見玉崢嶸。
宿遷道中遇雪
作者：陸文圭
朝代：宋

登車宿遷北，萬頃鋪瓊田。
黑雲湛水光，上下玻璃天。
六花時時飄，集我車上氈。
左右拍手笑，翁似白鶴仙。
失却翁白髯，頓覺翁少年。
宿黄村土人索詩·其一
作者：陸文圭
朝代：宋

塵沙終日意昏昏，落日炊烟又一村。
客子倦游求止宿，主翁搔首更無言。
宿黄村土人索詩·其二
作者：陸文圭
朝代：宋

黄村落日下山低，宿鳥歸林亦倦飛。
夜半驅車投北去，誰能慷慨泣牛衣。
寄戴帥初先生
作者：陸文圭
朝代：宋

詞章科目溯當年，璧水名流孰子先。
杜甫生逢天寶末，陶潜空憶義熙前。
明庭結綬懷新渥，暗壁移燈理舊編。
約對青山譚出處，一冬澗雪長新泉。
寄申屠御史
作者：陸文圭
朝代：宋

御史帝耳目，監察沿隋唐。
臺閣迥清風，筆簡凌秋霜。
澄清一攬轡，驅狸走豺狼。
賢哉故安侯，廉介尤剛方。
閉門杜私謁，上殿肅朝綱。
今侯有祖風，學術尤章章。
出擁簿書塵，入薰書傳香。
胸襟漢石渠，人物魯靈光。
終然百鷙鶚，不及一鸞凰。
奉國信孜孜，問塗何皇皇。
往歲金陵轍，前年古浙航。
鳴犢有餘哀，河水空洋洋。
行役山川苦，歸興桑麻長。
廣陵挹雄勝，平山弔凄凉。
瘦馬乏芻櫪，寒妾無帛囊。
家瘠道愈肥，躬瘁名逾芳。
昔在東都季，憸佞沉忠良。
知幾獨子龍，絕迹棲梁碭。
瞻烏止誰屋，亦復可憐傷。
寄錄事王君玉
作者：陸文圭
朝代：宋

風沙瞇行人，日脚黄無光。
愁鴟蹲古木，凍雁拾餘糧。
荒城雞犬寂，古堠荆蒿長。
瘦馬兀冰塗，龍塞天一方。
今晨發申浦，何日抵漁陽。
道傍轉徙氓，啼哭勢倉黄。
惰游散不歸，信美非吾鄉。
錦衣雖云樂，無褐可憐傷。
南泝江悠悠，北視天茫茫。
遠煩公護視，雨雪上河梁。
從事豈獨賢，簡書詎能忘。
嗟爾居者逸，擁氈坐高堂。
且置勿復道，擊筑飲離觴。
寄題俞氏草堂
作者：陸文圭
朝代：宋

浣花老人溪上住，野梅官柳橋西路。
碧雞坊外少人行，曉带春星自來去。
荒基蘚合無尋處，峽川萬古流詩句。
紫芝之孫居澄江，瓊茅結宇青竹窗。
南牆夜深塔鈴語，古寺白鶴飛來雙。
索我新吟寫君趣，開卷悠然起幽思。
我嘗十年卜山居，經營未有瀼西地。
風流縱似老參謀，資給應無賢錄事。
願君分借半間雲，勝日當携茶具至。
察罕布哈忠翊父歿王事母表門閭本官棄職侍養守制三年一門節孝人所難能作詩美之
作者：陸文圭
朝代：宋

王氣初不限中華，至性未嘗根六籍。
門閭節行世所欽，父子忠孝天應惜。
連環解玉理堅緻，老蚌剖珠光的皪。
伯也執殳萬人敵，血染征衣歸不得。
空留明鏡照孤鸞，妾顔如花心如石。
鬒雲漸變蠶絲白，蓬首何曾御脂澤。
北堂手植忘憂草，幸有斑衣可娛老。
不須遣使寄當歸，兒無遠志歸來早。
事親日短當愛日，祇今三年已素鞸。
宰予衣錦殊未安，溫嶠絕裾非小失。
察罕布哈教授滿別
作者：陸文圭
朝代：宋

小却官雖晚，先登藝最優。
文章九州外，科目萬人頭。
桂折金天月，芹空泮水秋。
澄清頼君輩，憲府正旁搜。
寧晉李照磨築室奉親名曰芝室索客賦之
作者：陸文圭
朝代：宋

口誦嚴君口授書，手提慈姥手縫衣。
寸草安能報春暉，遠志不敢回當歸。
嗟兒客宦游有方，舅姑晨興婦在旁。
手供鮭菜晡下堂，几席代汝親扶將。
白雲英英趙州山，玉琴石榻窗戶閒。
上池飲罷燕坐間，生香滿室光照顔。
鍾英毓秀自乃翁，草木臭味將毋同。
借鋤取箒面發紅，偕飲甘露薰祥風。
寧華張尉衛輝人也因寇失官妻子爲擄行乞歸鄉贈以二絕句·其一
作者：陸文圭
朝代：宋

葛藟綿綿長道邊，獨行踽踽亦堪憐。
邯鄲正近君鄉里，好借仙翁一枕眠。
寧華張尉衛輝人也因寇失官妻子爲擄行乞歸鄉贈以二絕句·其二
作者：陸文圭
朝代：宋

南來憔悴一身存，歸雁哀鳴久失群。
莫怪夜行人不問，形容豈似故將軍。
寫竹
作者：陸文圭
朝代：宋

傳神疑有月，著色淡無烟。
此是詩人筆，胸中有渭川。
小銅屏鑄淵明歸去詩并坡和章以贈子華侑以絕句
作者：陸文圭
朝代：宋

五斗區區肯折腰，眉山早計不如陶。
小屏一枕還鄉夢，五柳門前月正高。
居高明
作者：陸文圭
朝代：宋

每愁仲夏多溽暑，更逢今歲少南風。
身無臺榭可獨處，眼到山川便不同。
直從月令高明處，參透中庸問學功。
虛靜若能超物外，炎凉何必介胸中。
山村示暮春三絕句和韻·其一
作者：陸文圭
朝代：宋

懷哉春晚故山薇，冉冉江雲日暮低。
爲問柳橋看燕舞，何如松嶺聽猿啼。
山村示暮春三絕句和韻·其三
作者：陸文圭
朝代：宋

畫簾朱箔燕爲家，青草門庭只産蛙。
一樹櫻桃紅半落，園丁愁殺雨如麻。
山村示暮春三絕句和韻·其二
作者：陸文圭
朝代：宋

樵兒拾樵不畏虎，隔溪看花如隔霧。
鷓鴣聲在柘崗西，落日腰鐮下山去。
山村贈禮敬龍澤上人詩有幾年不踏澄江路耆舊唯存陸子方之句和之二首·其一
作者：陸文圭
朝代：宋

西抹東塗衒一鄉，阿婆羞憶少年妝。
如今閉戶無人識，旋學仙翁却老方。
山村贈禮敬龍澤上人詩有幾年不踏澄江路耆舊唯存陸子方之句和之二首·其二
作者：陸文圭
朝代：宋

西山爽氣入吾詩，拄頰含毫有所思。
欲把求田語玄德，莫因學圃笑樊遲。
己卯題吳江長橋二首
作者：陸文圭
朝代：宋

瓜步投鞭濕馬尾，吳江猶是衣带水。
陽侯不敢駕風濤，神劍自斷長虹死。
木罌夜半飛渡軍，縛筏驅丁命如蟻。
波心兩龍忽跳出，一聲金鼓波神泣。
興廢相望五六載，斜陽獨倚欄干立。
酒酹波神叫不應，劍鋩冷浸秋蒲碧。
江頭朱欄四千尺，一望初疑幾十里。
左約江流右截湖，橋東出日橋西雨。
漁歌答響遠相失，群雁旅泊迷葭葦。
荒村獨木橫野渡，深厲纔能濕衣履。
乘輿足受兩三人，猶當杠梁涉溱洧。
書生眼力小如甕，一臯巨麗心驚喜。
吁嗟人力不可到，毋乃神功役山鬼。
憶昔燕兵下江浙，馬逸風騣卷灘尾。
長驅水陸一時進，錢塘破竹從風靡。
川流衰竭王氣盡，成敗反復固其理。
汴師平南將彬美，南人死恨樊若水。
采石浮橋一夕成，曉出降幡人姓李。
己巳新春·其一
作者：陸文圭
朝代：宋

鞭春已罷燒燈近，十日西風未轉東。
料得化工無別意，祇因不放小桃紅。
己巳新春·其二
作者：陸文圭
朝代：宋

年年春色先催柳，萬紫千紅次第開。
零落牆陰人不問，可憐殘雪一株梅。
庚午三月初九日寒食有感
作者：陸文圭
朝代：宋

祭筵跪拜膝難擡，連歲何曾上冢來。
老子七旬看又過，幻身多病復相催。
人間願棄姑云耳，地下從遊亦壯哉。
寒食江村舊行路，道旁相弔總悲哀。
庚子七月書事
作者：陸文圭
朝代：宋

今年低漥水生魚，去年高亢旱坼龜。
陰陽似屬天公事，廟堂可是無臯夔。
勸分納粟令如火，老稚依然鵠形餓。
嗟汝命薄獨可憐，穹官巨室無凶年。
庚寅臘月二十九日餞孫晉卿宿清孝里晨起呈岩隠
作者：陸文圭
朝代：宋

驅馬四十里，悵然臨別情。
舉酒坐太息，歲月空崢嶸。
河流日浩浩，此地幾送迎。
老我白板扉，卿等致太平。
窗風吹酒醒，起視天未明。
小星爭餘光，殘月西南傾。
弔李古巖
作者：陸文圭
朝代：宋

堂堂山立萬人英，一夕霜風玉樹傾。
公去隠然關世道，客來何止哭交情。
安知死不如生樂，但恨才難與命爭。
幸喜肯堂丹雘手，隴西依舊振家聲。
强南坡自作墓銘生求挽詩
作者：陸文圭
朝代：宋

年光催客過郵亭，八十餘翁尚典刑。
見說近成遺老傳，未當上應少微星。
履香竊笑空題墓，寶玩何須自乞銘。
今古達觀惟一士，山童負鍤醉劉伶。
徐德文索雪岡詩云已得而復失余尋舊稿亦無見想滕六遣六丁取之去矣再賦
作者：陸文圭
朝代：宋

雪飛不擇地，因高勢易積。
玉龍二百丈，橫卧前山脊。
隨香去尋梅，路白無行跡。
鐵笛吹一聲，驚裂蒼崖石。
徐觀伯遠將徙海陵介吾姪來索詩徐故家兵後流落三十年長子依許監倉客淮南因贅于海陵迎二親就養坡公謂此事今無古或聞者也感歎之餘爲賦二首·其一
作者：陸文圭
朝代：宋

甲與吾同生，君子行一周。
少年各豐裕，歲晚懷百憂。
菜地古城下，我今手鋤耰。
君當往海陵，絕江汎漁舟。
駕言彼就養，逝將老菟裘。
哀哉隨陽雁，止爲稻粱謀。
君看橫江隼，萬里凌高秋。
徐觀伯遠將徙海陵介吾姪來索詩徐故家兵後流落三十年長子依許監倉客淮南因贅于海陵迎二親就養坡公謂此事今無古或聞者也感歎之餘爲賦二首·其二
作者：陸文圭
朝代：宋

慈烏昔哺雛，日夜望雛長。
安知風雨橫，故巢墮草莽。
烏羽日摧頹，雛饑竟何往。
其一止海隅，雌飛鳴相向。
反哺若天性，迎烏致其養。
我衰髪盡白，兒長忽先喪。
贈君慈烏篇，老淚滴紙上。
得己堂
作者：陸文圭
朝代：宋

爲己終成物，爲人適喪己。
得之以爲重，喪者深可耻。
與其乞墦生，不若蒙袂死。
貧賤勿失色，富貴亦勿競。
窮達本無心，安於義與命。
人受命於天，顔孟獨能正。
從聖國寶二茂才敘別
作者：陸文圭
朝代：宋

龍門世家史學祖，足涉淮湘到鄒魯。
兒生墮地弧在左，婦閉車中爲誰苦。
二君雁蕩游虎林，逆旅一笑論古心。
地爐畫灰事未竟，推窗看天雪意深。
山寒約共梅花語，江水東流予北去。
明年春風上石渠，道傍爲我弔望諸。
怡顔亭曹若晦子無易爲奉親作
作者：陸文圭
朝代：宋

冬青有何好，婆娑歲寒姿。
每愛淵明句，獨樹乃爲奇。
朝陽紫翠交，夕月光陸離。
幽懷聊所寄，宴生輒移時。
陶寫得真性，絲竹亦何爲。
歡趣不自覺，况令兒輩知。
性齋二首爲分湖陸提舉作·其一
作者：陸文圭
朝代：宋

孔門性不聞，學者失其義。
上中下爲三，善與惡爲二。
鄒洛異而同，韓揚同而異。
不指理不明，不兼氣不備。
理無智無愚，氣有駁有粹。
本體在涵養，工夫由克治。
立義以居敬，存誠以去僞。
曾思兩卷書，學問千古事。
性外無餘天，齋中有樂地。
性齋二首爲分湖陸提舉作·其二
作者：陸文圭
朝代：宋

吾宗家湖曲，虛齋納天光。
清源瀉活水，中有菡萏香。
我欲袖兩圖，再拜升公堂。
先天揭右序，太極列左方。
見草憶舂陵，看花思洛陽。
花草各有性，指圖試參詳。
應昌路驛傍有古松一榦生十八枝爲斧所傷江西胡生圖以示州長官命余作詩
作者：陸文圭
朝代：宋

盧龍迤北道應昌，八月飛雪六月霜。
陰風蕭颯百草僵，牛羊隴坂狐兔岡。
破郵古廟人鬼靜，傍植巨木百尺强。
孤根綿綿蟄幽土，枝榦直上凌穹蒼。
何年堂堂十八公，會朝侍立冠劍長。
中有二公能死節，張許崛强存睢陽。
餘生幸或逃斤斧，遠地何由選棟梁。
西江行客苦好事，一見携之袖裏藏。
摩挲老眼識奇怪，興作萬里神蒼茫。
寒齋無復丁生夢，腹內惟聞葵藿香。
戲書所見
作者：陸文圭
朝代：宋

雲英捧玉液，真是裴郎偶。
不知幾萬錢，買得玉杵臼。
戲狄懷英
作者：陸文圭
朝代：宋

花樣精神月樣妝，妖魂不敢近忠良。
如何鳳閣平章老，却事宮中嫵媚娘。
戲題聽琴手卷
作者：陸文圭
朝代：宋

流水高山不用彈，巴人下里衆皆歡。
只今何處求鍾子，多向文闈作考官。
折梅壽宋春卿
作者：陸文圭
朝代：宋

南枝春早爲誰容，遠供寒香壽乃翁。
不信廣平心似鐵，能禁索笑倚東風。
挽丘景南
作者：陸文圭
朝代：宋

紫荆庭下列三株，十五年中次第枯。
餘慶後來英俊有，老成先輩典刑無。
每懷素志甘瓢飲，不覺長身要杖扶。
頭白少公門下客，酸風吹淚灑輤塗。
挽何有開
作者：陸文圭
朝代：宋

捧檄垂三考，還家甫一旬。
風雲千里志，露電百年身。
講席辭多士，帷堂泣老親。
三生有遺恨，五福少全人。
挽何漢卿
作者：陸文圭
朝代：宋

被服安儒素，行藏任性真。
終于太平世，奪我老成人。
喬木蒼蒼古，孫枝奕奕新。
西鄰聞夜笛，衰淚一霑巾。
挽俞時齋
作者：陸文圭
朝代：宋

襄陽耆舊傳，一覽涕無從。
入社深衣叟，齋居糲食翁。
市朝終不到，林澗或相逢。
有子能傳業，棺衾得慎終。
挽吉州劉總管
作者：陸文圭
朝代：宋

畫戟清香彼一時，歸舟素幔不勝悲。
墳成共負犍爲土，堂在空留蜀郡祠。
亂起赤眉徐自定，憂侵白髪已先衰。
平原歲晚多賓客，泉下難酬國士知。
挽吳朝奉
作者：陸文圭
朝代：宋

幼時桑梓敬，耆舊惜凋殘。
蕭誡師吾儉，龐言遺以安。
天乎非不壽，命也亦何歎。
誰筆延陵墓，嗚呼永不刊。
挽吳野堂
作者：陸文圭
朝代：宋

保護兵衝日，焦勞歲歉時。
江湖一老重，州里百年思。
家尚玄元學，人遵義役規。
陰功宜有後，隠德固應祠。
擬作榮鄉記，誰鎸有道碑。
碧梧雖未識，宿草尚堪悲。
偶泊梅江堰，空吟薤露詩。
挽唐可竹
作者：陸文圭
朝代：宋

穿楊折桂黄粱夢，庭下哦松白髪秋。
興廢乃關千古事，榮枯肯爲一身謀。
江南有客朝金闕，天上無人記玉樓。
丹旐西風范陽路，行人回首憶林丘。
挽孔東岡
作者：陸文圭
朝代：宋

此老典刑在，粹然瞻德容。
百年守經學，一邑號儒宗。
泗水乾別派，泰山摧小峰。
孝哉廬墓子，滴淚死青松。
挽孫石山二首·其一
作者：陸文圭
朝代：宋

今年星度歲爲龍，掩袂竟嗟吾道窮。
正始遺音從此絕，貞元舊曲爲誰工。
飾棺不待百年盡，隠几元知萬事空。
里有水心銘筆古，宜書潜德賁幽宮。
挽孫石山二首·其二
作者：陸文圭
朝代：宋

榮華露槿落紛紛，蒼狗依然是白雲。
荆渚止稱前進士，灞亭不識故將軍。
人間無樂徒勞子，天上求文即召君。
楚些西風將淚去，隻鷄他日酹秋墳。
挽張宗師
作者：陸文圭
朝代：宋

鳳歷歸明主，龍韜識老臣。
衣冠朝日月，劍履步星辰。
極品躋黄閣，齋居入紫宸。
存心妙經緯，贊化極彌綸。
道教崇簪笏，詞林壓搢紳。
儉慈爲世寶，安樂是天民。
夢卜親如見，祈禳立有神。
穀城黄石老，衡岳白衣人。
密勿天心契，便蕃帝渥新。
壽尊來玉醴，法樂宴崇真。
重錦頒衣襲，精糜享膳珍。
青溪合瑶草，玄圃植靈椿。
化鶴聲逾遠，飛鳬跡已陳。
松青凋晚歲，林縞失殘春。
世事柯山局，人生桑海塵。
十齡傳正印，一德鏤堅珉。
挽張州尹夫人
作者：陸文圭
朝代：宋

新頒五色金花誥，彩服兒孫正滿堂。
不見魚軒隨五馬，空令鸞鏡照孤凰。
車中鬢老愁潘岳，案上眉低憶孟光。
流水無情飄素幔，凉宵燕寢獨凝香。
挽晉千戶
作者：陸文圭
朝代：宋

燐草原頭十七霜，宛丘改卜日辰良。
可憐先軫如生面，疑住靈均不死鄉。
抔土豈能埋宿憤，遺民聊與發幽光。
護喪諸子皆稱孝，萬室他年置墓傍。
挽朱南伯
作者：陸文圭
朝代：宋

爵齒不踰德，天乎奪此君。
官纔稱主簿，郎已轉修文。
玉質埋黄壤，葩辭散彩雲。
從今書带草，不獨鄭公墳。
挽朱自齋總管
作者：陸文圭
朝代：宋

郡紱雖重綰，齋銘祇自修。
陰功淮海積，遺愛浙江留。
世事桑田水，人生薤露秋。
蓋棺奚復憾，簫鼓咽原頭。
挽李宣慰
作者：陸文圭
朝代：宋

公騎箕尾上秋旻，忍見龜趺對石麟。
盛德固應祠百世，陰功何止活千人。
壯圖落落心空在，華髪蕭蕭事轉新。
耆老凋零關世運，可能知己獨沾巾。
挽李德夫
作者：陸文圭
朝代：宋

一種金籯業，相傳五世餘。
貧同司馬壁，富有善和書。
四子供甘旨，諸生問起居。
典刑無復在，丹旐泣隨車。
挽杜華父
作者：陸文圭
朝代：宋

鄉里多遺老，朝廷少用儒。
公初升國學，官止教生徒。
衛道心猶壯，憂時骨已臞。
遥知埋玉處，風雨暗山隅。
挽東平張彥明
作者：陸文圭
朝代：宋

夢覺黄粱僅一炊，人生適意不多時。
杜陵老病親桃竹，白傅清閒憶柳枝。
有意出山尋樹檟，傷心歸櫬頼門楣。
秋風淚滴長江水，遥寄東原薤露詩。
挽柴青山
作者：陸文圭
朝代：宋

衣冠百世祀，齒德一時尊。
白馬朝京客，青山負郭門。
廢興疑有數，生死復何言。
空有懷賢淚，西風滴古原。
挽榕山陳同年
作者：陸文圭
朝代：宋

勞勞百年內，人物老滄洲。
大志生難測，微官病即休。
江花自終古，榕樹不禁秋。
雌甲嗟猶在，哀詞淚不收。
挽沈梅溪
作者：陸文圭
朝代：宋

未游通德里，曾識謝家兒。
鄉邑推先輩，山林養令姿。
梅花記開落，江水閲興衰。
耆舊凋零盡，西風老淚垂。
挽許士元州判
作者：陸文圭
朝代：宋

有數應前定，浮生難豫期。
爲親嘗藥去，俄自載喪歸。
循吏堪爲傳，遺民議立祠。
靈輀無路送，老淚不勝揮。
挽謝竹所
作者：陸文圭
朝代：宋

江左稱群謝，青山幾夕陽。
田園遺一老，詩禮訓諸郎。
勝日携樽樂，清風隠几忘。
靈輀無路送，東望涕霑裳。
挽貢仲章學士
作者：陸文圭
朝代：宋

才優如貢禹，經行復精純。
海內多知己，江東尚有人。
林泉隠君子，臺閣古名臣。
九轉丹成去，青山宰木春。
挽趙益之
作者：陸文圭
朝代：宋

汝父昔吾友，汝翁昔我師。
汝時侍親側，楚楚玉雪兒。
稍長從吾游，學問乃大奇。
風木不待養，垣室空遺基。
成立汝有望，修短吾莫推。
四世積善心，一門無龐眉。
俯仰三十載，三喪路人悲。
受氣各有終，勞生嗟奚爲。
牆東荷鋤叟，夙受汝翁知。
老懷念疇昔，不覺哀涕垂。
欲誌殿中墓，健筆慚退之。
挽趙石居
作者：陸文圭
朝代：宋

地望掄魁重，冰銜博士清。
棄官爲隠計，因謗得詩名。
水竹方成趣，松楸忽愴情。
鄉中耆舊盡，老淚灑銘旌。
挽趙鼎之
作者：陸文圭
朝代：宋

太息佳公子，樽中了此生。
吐茵人不怒，駡坐客皆驚。
北闕名垂就，南柯夢已成。
老親併弱子，此恨若爲平。
挽邱景游二首·其一
作者：陸文圭
朝代：宋

粹德如金玉，鄉人稱善人。
百年蔭喬木，五子拱靈椿。
桂管經行路，蒲龕宴坐身。
今歸兜率去，弔客謾霑巾。
挽邱景游二首·其二
作者：陸文圭
朝代：宋

游公門下久，公亦眷吾深。
疾病煩憂卜，詩詞辱賞音。
衰年空滴淚，舊事獨傷心。
秉筆書潜德，空疏力不任。
挽鄧友梅
作者：陸文圭
朝代：宋

簫鼓何闐闐，西風弔客船。
主人辭華屋，輤車落荒阡。
芙蓉一片石，千古懷人賢。
喚醒梅花魂，薦之秋菊泉。
挽閑閑真人父司徒
作者：陸文圭
朝代：宋

堂堂遺一老，五福壽而康。
系出安仁譜，身居榮祿鄉。
春山樵獨隠，晚圃菊尤香。
有子知何憾，騎龍下大荒。
挽闕南夫
作者：陸文圭
朝代：宋

惡夢無端歲在蛇，先賢遺落重堪嗟。
粹然踐履終身實，老矣婆娑兩鬢華。
不見鯉庭人獨立，忽驚鵩舍日西斜。
窆碑好爲書潜德，窮巷誰尋仵作家。
挽陳葵心
作者：陸文圭
朝代：宋

遺才今已老，生計晚方宜。
卧病經旬月，孤墳寄一隅。
逢原惟有女，伯道竟無兒。
執紼嗟何及，哀詞與淚俱。
挽陸義齋二首·其一
作者：陸文圭
朝代：宋

四持憲節遍南方，屢表陳情返故鄉。
殊俗今猶歌德政，老天胡不愛忠良。
山空虎逝狐狸出，春去花殘蛺蝶忙。
五十人生不稱夭，獨憐華髪在高堂。
挽陸義齋二首·其二
作者：陸文圭
朝代：宋

生平意氣每相期，歲晚行藏各自知。
見事略同因撫掌，憂時不語共攢眉。
闔棺已矣公何憾，聞笛凄然我獨悲。
回首秋山寒雨外，青松滴淚作枯枝。
挽黄子高
作者：陸文圭
朝代：宋

場屋初興選異才，先生闊步上金臺。
蓬山渺渺仙舟隔，泮水悠悠講席開。
同是甲辰雌正伏，胡然庚子鵩爲災。
天寒病叟那能出，一束生芻寄淚來。
故夫人陳氏挽章四首·其一
作者：陸文圭
朝代：宋

誓節携孤幼，塵奩不復妝。
夜機同婦織，曉隴課僮秧。
甘旨期終養，哀榮畢後喪。
前岡指陶墓，弔鶴重凄凉。
故夫人陳氏挽章四首·其三
作者：陸文圭
朝代：宋

憶昨升堂拜，通家指舊盟。
爲言兒有立，多頼友相成。
喜檄方形色，哀銘忽愴情。
生芻一掬淚，端爲玉人傾。
故夫人陳氏挽章四首·其二
作者：陸文圭
朝代：宋

白首萱堂上，兒孫卓有成。
膝前分栗果，枕上聽書聲。
鳳誥將金闕，鸞驂遽玉京。
舍西蘿月夜，嗚咽隴泉鳴。
故夫人陳氏挽章四首·其四
作者：陸文圭
朝代：宋

萱草北堂深，霜風一夕侵。
斷機思往訓，捧檄負初心。
仙府雲軿遠，佳城月魄陰。
平生五鼎養，空復美衣衾。
效後村體
作者：陸文圭
朝代：宋

十載村居學養恬，未忘習氣有人嫌。
課僮薙草心先快，助僕移梅力尚兼。
不分烏鴉啼錦樹，絕憐紫燕傍茅簷。
路逢野老閒相問，新歲凶穰可豫占。
文安縣
作者：陸文圭
朝代：宋

平生知己富歐韓，辛苦修書博一官。
自是朝廷重科目，且教主簿到文安。
新移瑞香不得雨有嘆
作者：陸文圭
朝代：宋

瑞香兒女花，艷潔而芳妍。
得之古精廬，移置列檻前。
易地費人力，不出花自然。
深慮本先撥，枝葉隨之顛。
是時夏久旱，不雨龜坼田。
林木且憂枯，弱植豈自全。
既已厄於人，況復遭此天。
天與人仇之，命也花自憐。
井筒灌朝夕，小潤培芳年。
封植豈無心，榮枯自有緣。
何時回春風，笑挽司花仙。
携手共樽酒，醉卧雲錦邊。
春日不出
作者：陸文圭
朝代：宋

春風不著人，微寒带微和。
落梅枝上稀，桃李園中多。
桃李尚爲容，青草被陵阿。
時至氣自應，美惡同一科。
無聲花蝶拍，有韻山鳥歌。
老人閉門坐，如此景物何。
春雨歎
作者：陸文圭
朝代：宋

山城春强半，雨脚亂如麻。
潤麥還傷麥，催花又落花。
閑來憂歲事，老去惜年華。
卧聽空簷滴，應無夢到家。
書范石湖白髭行後
作者：陸文圭
朝代：宋

渡江莫盛乾淳間，虞范諸賢鬢未斑。
功名草草負遺恨，老死不見鞏洛山。
我近經行石湖路，范家水名王家墓。
風流一代竟澌盡，手澤何人爲珍護。
直當慷慨論興亡，奚暇悲歌嘆衰暮。
月
作者：陸文圭
朝代：宋

青天一片玉，上有衆星列。
夜中光漸小，讓此玻璃月。
白兔卯時生，桂子秋後結。
天上有山河，兩界隔吳越。
何當御嫦娥，萬里駕飛轍。
太白爲前驅，綵鸞相繼發。
有感
作者：陸文圭
朝代：宋

六月南風盛，秋意雖未多。
長養會有極，摇落將如何。
高槐鳴衰蟬，况乃蒲與荷。
一老坐太息，群兒笑且歌。
笑歌恐未終，歲月已蹉跎。
有感三首·其一
作者：陸文圭
朝代：宋

場屋當年負雋聲，白頭牢落竟何成。
一生受用兔園冊，千載應無麟閣名。
被服易招山鳥怪，題詩難學野狐精。
羊裘老棄漁灘上，印綬新加少傅榮。
有感三首·其三
作者：陸文圭
朝代：宋

歲晚田園半已蕪，緇塵衮衮落征途。
送窮不見昌黎富，乞巧翻成子厚愚。
瓿下早知嘲尚白，缶邊何似醉呼烏。
鳶肩枉作常何客，只合新豐伴酒徒。
有感三首·其二
作者：陸文圭
朝代：宋

子美間關離亂際，堯夫生長太平年。
可憐橡栗天寒拾，不似鶑花日晏眠。
憂樂在人均是命，盛衰有數總由天。
腐儒老矣無奇計，獨立斜陽意惘然。
望三峰
作者：陸文圭
朝代：宋

笋輿咿軋下山田，遥指三峰返照邊。
安得肉身生兩翅，霎時飛過此山前。
李君美夫婦挽詩二首·其一
作者：陸文圭
朝代：宋

君家全盛日，父子佩金魚。
太母嘗甘旨，曾孫列起居。
榮華既消歇，憂患却乘除。
執紼門生老，何堪數輓車。
李君美夫婦挽詩二首·其二
作者：陸文圭
朝代：宋

一死人誰免，如君獨可哀。
離鸞不忍訣，止鵩併成災。
從吏聯翩去，喪車寂寞回。
淵明本無疾，早歲賦歸來。
李杜
作者：陸文圭
朝代：宋

子美坐同谷，太白走扶風。
雖遭倉黄急，轉覺吟咏工。
首亂者群憸，貽禍及二翁。
因知漆室女，發論乃至公。
觸事機難審，臨危計易窮。
川原愁夕照，草木困西風。
鬼馬如龍游，鬼妾如花紅。
變滅不須臾，焉能保其終。
擇禍莫若輕，老遁林谷中。
東風
作者：陸文圭
朝代：宋

東風何太急，日落黄塵起。
篝燈吹欲滅，驟雨打窗紙。
枯松
作者：陸文圭
朝代：宋

誰見當年長髪鬚，變成龍虎卧交衢。
雖然擁腫無人問，投老猶堪作大夫。
柬人索酒
作者：陸文圭
朝代：宋

不到青州已月餘，麴生風味近何如。
東坡杯小君應怪，北海樽空客漸稀。
奇士正堪來問字，癡人那復肯還書。
分田種秫嗟何晚，獨盼庭柯望白衣。
栽桑
作者：陸文圭
朝代：宋

細聽鄰婦低眉說，年年育蠶苦無葉。
山童執筐入市賣，一稱百錢猶未愜。
更兼春雨土窗寒，忍見蠶饑頭戢戢。
買絲織絹輸官外，空借鄰機閒一月。
阿姑卒歲無繻袴，小兒露骭風吹裂。
今時縣官清且明，課民務本令必行。
擔桑赬肩荷鋤去，青青布種環郊城。
明年家養一百箔，巷響繰車楝花落。
滿籠新絲白雪香，聽賽蠶官鼓聲樂。
桂松巖以子平星禽二術推人多驗戲贈二絕·其一
作者：陸文圭
朝代：宋

十二支辰配十干，此專主日論財官。
豈無辭祿安貧者，說與先生仔細看。
桂松巖以子平星禽二術推人多驗戲贈二絕·其二
作者：陸文圭
朝代：宋

異類于人總不干，止聞列宿應郎官。
區區女蝠并危燕，却與蛟龍一例看。
桃源縣
作者：陸文圭
朝代：宋

張家橋西車馬塵，北風刮地瞇行人。
籬落枯桃三五樹，不應此地可逃秦。
梨花
作者：陸文圭
朝代：宋

粉香初試曉妝勻，花貌參差是玉真。
茅屋詩人嗟老去，東風勿送一枝春。
次伯機絕句
作者：陸文圭
朝代：宋

梅天風雨一江寒，濕却灘頭舊釣竿。
自著漁蓑沽酒去，路逢賈客問長安。
次善卿雜詩五首·其一
作者：陸文圭
朝代：宋

貞女不自媒，蛾眉爲誰掃。
春風吹年華，閉戶綠芳草。
靈脩不我顧，覽鏡紅顔槁。
焉得北堂萱，聊用寬憂抱。
又懼青蠅讒，善使黑白倒。
遂令親者疏，我欲俾有昊。
次善卿雜詩五首·其三
作者：陸文圭
朝代：宋

蛙從井底語，豹在管中見。
若遇大方家，一笑真自獻。
饋漿意已驚，抱甕力殊倦。
因知巧若拙，頗覺狂次狷。
玉以德保瑕，珉以多故賤。
次善卿雜詩五首·其二
作者：陸文圭
朝代：宋

東坡譏舉子，有類候蟲鳴。
退之譏詩人，謂作蒼蠅聲。
制策直而核，聯句新且清。
自作復自譏，持論終未平。
無人解此意，起我懷古情。
次善卿雜詩五首·其五
作者：陸文圭
朝代：宋

棄兒啼草間，瘦妻卧路傍。
公廩已告匱，私戶猶多藏。
嗟哉守錢奴，盜竊勢且昌。
莫保千金軀，汝富安得長。
鍊炭不及炊，寶玦空自將。
獨有黄巾寇，不入鄭公鄉。
高賢古所貴，薄俗今可傷。
次善卿雜詩五首·其四
作者：陸文圭
朝代：宋

火雲吐赤日，旱勢千里闊。
古人救荒術，貨食知本末。
家家算口賦，殆類僧持鉢。
激水活肆枯，植木蔭道暍。
諸公善努力，赤子正饑渴。
次樊晉山長贄見韻二首·其一
作者：陸文圭
朝代：宋

閉戶柴車久不巾，但思言行謹書紳。
可憐麋鹿山中友，不是麒麟閣上人。
作賦也應曾感舊，爲師那敢望知新。
老饕誰獻先生壽，自酌蒲桃舞鬰輪。
次樊晉山長贄見韻二首·其二
作者：陸文圭
朝代：宋

我羨君才桂一枝，天門步擔束書歸。
藥方按古藏芝籠，花樣翻新織錦機。
不恥緼袍身自貴，能知璞玉世尤稀。
天寒野曠來時路，一笑應疑吾道非。
次鄭前山絲字韻
作者：陸文圭
朝代：宋

人笑學官如兔絲，誰能千里遠尋師。
歸田便覺知機早，舂市應嫌見事遲。
縱欲著鞭何所往，奚須按劍復相疑。
世人多享容容福，白璧從來不可爲。
次韻袁艮所投贈
作者：陸文圭
朝代：宋

意氣沖霄義薄雲，白頭傾蓋即相親。
耳邊久不聞瑰論，眼底初驚見玉人。
歷代文章空自變，致君風俗幾時淳。
世間別有經綸手，不屬柴門老病身。
江陰有桃源圖方圓尺許宮室人物如針粟可數相傳有仙宿民家刻桶板爲之一夕而成明日遁去友人以本遺余戲題二絕·其一
作者：陸文圭
朝代：宋

不自柴桑記裏來，似傳晨肇入天台。
世間多少荒唐事，何獨神仙有是哉。
江陰有桃源圖方圓尺許宮室人物如針粟可數相傳有仙宿民家刻桶板爲之一夕而成明日遁去友人以本遺余戲題二絕·其二
作者：陸文圭
朝代：宋

人說桃源是隠民，神仙幻景即非真。
如何谷口漁舟路，不許人間再問津。
泗濱石
作者：陸文圭
朝代：宋

荆山石有玉，楚國無人知。
再獻猶弗售，抱璞空自悲。
他日遇良工，乃始稱其奇。
寶傳數百載，邯鄲又得之。
秦人請城易，趙氏以爲疑。
不予寧負曲，予之恐見欺。
相如奉使往，持璧指瑕疵。
衝冠遽如許，睨柱欲何爲。
衣褐已歸趙，湯鑊安足辭。
奇哉古若人，掩卷空嗟咨。
是非定百世，成敗止一時。
天生此尤物，前後成禍基。
有美當韞匵，衒鬻誠非宜。
和氏不待價，刖足將尤誰。
人才國輕重，璧豈係安危。
相如真暴虎，雖死悔莫追。
二子有遺憾，仲尼真吾師。
泗濱一片石，不染自成緇。
上有華林字，疑是故物遺。
春官雅好古，傳載煩文移。
主人不敢惜，持貢白玉墀。
埋光經幾年，不與賞音期。
無意博連城，得失輕毫釐。
二事擬非倫，聊以資吾詩。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其一
作者：陸文圭
朝代：宋

外直中通異衆芳，嗅來葉氣勝花香。
一杯先吸鑑湖月，滿口潜消玉井霜。
尤勝朱櫻煎作蜜，何須紫蔗壓爲漿。
細看象鼻彎彎曲，刺手猶嫌綠柄長。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其一〇
作者：陸文圭
朝代：宋

樽罍自古宴嘉賓，末世風流意轉新。
筒葉捲來由鄭氏，杯荷製出始唐人。
一時花草空傳玩，他日賓僚但飲醇。
外直中通比君子，輸他光霽滿懷春。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其一一
作者：陸文圭
朝代：宋

刺葉爲筩製頗奇，鄭公故事老坡詩。
擎來入手成欹器，注在當心即漏巵。
玉露有香黏翡翠，碧雲無影浸琉璃。
假饒吸盡西江水，鉢內生蓮是幾時。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其七
作者：陸文圭
朝代：宋

不須酒盞吸雲紅，刺葉潜令與柄通。
碧色輪囷彎到底，黄流瀲灧注當中。
醉來欲捉波心月，醒後因吹水面風。
却笑求仙求不得，金莖半折露盤空。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其三
作者：陸文圭
朝代：宋

有客相傳避暑方，採蓮不用採花房。
綠盤擎重盛珠露，碧管虛中溜玉漿。
象鼻捲風隨手曲，麝臍入水透肌香。
醒來忽憶涪翁句，摘實分甘共母嘗。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其九
作者：陸文圭
朝代：宋

越溪女子翠紅裳，來與群仙侑一觴。
葉展圓盤如許大，絲連曲柄更能長。
清高勝飲金莖露，甘滑疑餐玉薤霜。
醉手傳杯猶未穩，碧痕微損迸瓊漿。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其二
作者：陸文圭
朝代：宋

昔宴賓僚避暑林，傳杯故事到如今。
屈莖聊當黄金杓，刺葉先抽碧玉簪。
聞得鼻端香馥馥，流從舌底味森森。
坡仙愛釀柑爲酒，却道清蓮带苦心。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其五
作者：陸文圭
朝代：宋

荷亭避暑約傳杯，醉引清風入手來。
象鼻形彎通曲柄，鴨頭色重潑新醅。
中擎玉液休傾滿，半捲青心莫展開。
春酒一江能吸盡，始知李白是仙才。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其八
作者：陸文圭
朝代：宋

露盤凈植水中央，好借詩人引玉觴。
象鼻巧能通葉柄，馬蹄更與摘蓮房。
吸川不覺西湖闊，漱石尤便玉井凉。
醉裏興來休折遍，也留數葉覆鴛鴦。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其六
作者：陸文圭
朝代：宋

當年避暑使君林，暇日諸賢肯過臨。
荷带露香須緩折，酒無風韻莫輕斟。
玉簪先透玲瓏玉，金注徐傾瀲灧金。
葉底可能甘勝蜜，却憐小苦是蓮心。
洛中鄭慤三伏之際率賓僚避暑于使君林取大蓮葉盛酒以簪刺葉令與柄通屈莖輪囷如象鼻焉傳吸之名碧筒杯故坡詩云碧碗猶作象鼻彎白酒時带蓮心苦丙寅五月宜興州賞誠以此爲題爲賦十一首·其四
作者：陸文圭
朝代：宋

碧雲影裏倚欄干，鯨吸詩人酒量寬。
惟有鑑湖堪避暑，遥知玉井正生寒。
簪開翡翠微通竅，滴下真珠滿走盤。
一葉偶因風颭破，帕羅香沁幾時乾。
浙西道院并題雙檜詩
作者：陸文圭
朝代：宋

黄堂曾著宰官身，彷彿兒時記不真。
圖誌雖存千載舊，棟梁安有百年新。
繁華開落無三日，雙檜輪囷經幾春。
應比首陽高節士，採薇不食爲求仁。
深山佳處子昂爲宣城友人書·其一
作者：陸文圭
朝代：宋

濁流不受美女鑒，醜石乃似頑夫形。
行盡溪山千百里，只宜此地結茅亭。
深山佳處子昂爲宣城友人書·其二
作者：陸文圭
朝代：宋

巖花半識玄暉面，溪聲細和謫仙詩。
行雲流水自今古，漁叟樵童了不知。
淵明像
作者：陸文圭
朝代：宋

宋文心腹寄王宏，來刺江州却有聲。
不怪孤臣書甲子，時時送酒賞淵明。
清明
作者：陸文圭
朝代：宋

花開花落總無情，贏得詩人百感生。
今日東闌看梨雪，坡仙去後幾清明。
清明日偕趙雲壁張仲實顧伯玉張見山游分韻得好字以百家衣補之趙故嘉禾宰今爲學官坐中多及學校事
作者：陸文圭
朝代：宋

清明花亂開，今日風日好。
吾得及春游，相期拾瑶草。
城市多囂塵，客衣日杲杲。
何時一樽酒，且試開懷抱。
王孫丈人行，生世何用早。
爲樂當及時，蹉跎覺年老。
虛名復何益，棄捐勿復道。
但願崇明德，藏身以爲寶。
清明日泊舟甲馬營
作者：陸文圭
朝代：宋

細柳東風甲馬營，鞦韆花下笑相迎。
舟中自有傷春客，暗數歸家幾日程。
渡黄河舟子作難久之乃渡
作者：陸文圭
朝代：宋

四瀆水中大，尋源河最長。
未必通漢津，支機事荒唐。
導流始積石，以西入要荒。
龍門久東狹，橫潰走徐梁。
奔流俟其定，勢可一葦航。
我來桃源渡，渾渾流濁黄。
艤舟不肯濟，奈此黄帽郎。
石瀨投千金，貞女可憐傷。
游崇禧觀南塢真人置酒索詩
作者：陸文圭
朝代：宋

粉牆繚而曲，轉入寶珠林。
卷簾爐香出，竹日凈沉沉。
天人一代師，功行夙所欽。
掀髯顧我笑，呼酒得細斟。
雲厨薦黄獨，飽慰饑蟲吟。
相携鑑正室，試聽玉泉琴。
無文上人捨財鳩工建新安橋普濟衆生聞者讚歎隨喜賦詩一首
作者：陸文圭
朝代：宋

高僧自有神通力，杖錫橫空搭兩堤。
會見大夫乘駟馬，寧無學士助腰犀。
一溪帆影浪花轉，百尺欄桿石笋齊。
有客天津閑信步，杜鵑聲裏夕陽西。
爲劉君符賦樂山詩
作者：陸文圭
朝代：宋

山體本至靜，仁體亦如之。
樂者有深味，魯論無費辭。
目玩唯自得，心契若有期。
逝川同一旨，妙理無容窺。
劉公本好古，雅志非好奇。
諸君爲著語，殆類愛山詩。
泉石涵清思，松柏媚幽姿。
古來山中人，此道未必知。
蠟屐毋乃癖，拄笏殆成癡。
獨有首陽高，薇苦甘如飴。
得仁即無怨，千載真吾師。
王祈伊中秋不見月四首·其一
作者：陸文圭
朝代：宋

秋空碾上一輪冰，積雨連宵洗更清。
縱有浮雲容易散，吹開不待管絃聲。
王祈伊中秋不見月四首·其三
作者：陸文圭
朝代：宋

中秋萬里共陰晴，曾記坡翁最善評。
誰信九霄風雨外，群仙正賞月華明。
王祈伊中秋不見月四首·其二
作者：陸文圭
朝代：宋

家家望月試停杯，怪底濃雲撥不開。
身入廣寒人不見，却從袖裏裹將來。
王祈伊中秋不見月四首·其四
作者：陸文圭
朝代：宋

開元以後可堪憂，秋雨霪霖稼不收。
此際霓裳歌一曲，君王正在月宮游。
王隠齋墨梅
作者：陸文圭
朝代：宋

曾看月下挂疏影，更憐雪後折橫枝。
逋仙此詩真是畫，王生非畫却成詩。
王黄華山水小景二首·其一
作者：陸文圭
朝代：宋

試問滄洲漁叟，長松山崦誰家。
終日拏舟不語，江風吹老蘆花。
王黄華山水小景二首·其二
作者：陸文圭
朝代：宋

此紙無脂粉氣，之子有山水淫。
當時以意摸寫，今我以目登臨。
生意堂賦玉簪花得相字
作者：陸文圭
朝代：宋

娟娟秋蘭花，綠葉何披猖。
沙鷺明玉羽，冰蠶吐絲腸。
倩盼宜素絢，追琢少金相。
居然鐵石心，愛此風露香。
何當競春華，亦復委朝霜。
折花三太息，援筆臨清觴。
明年花好在，坐客忘瀟湘。
甲子三月二日出白羊門將遊茅山詩
作者：陸文圭
朝代：宋

我來古茅州，未登三茅峰。
自愧塵中人，遽希雲外蹤。
明日作寒食，命駕吾欲東。
白羊古城門，坡隴何重重。
我行涉其顛，忽下澗井中。
一曲復一曲，直道何由逢。
時於荆棘裏，小樹櫻桃紅。
茁茁丘中麥，類我頭髪蓬。
髪白日日脫，麥青長芃芃。
安得長生訣，稽首華陽翁。
兩唐古君子，居鄰昇元宮。
探仙在何許，爲我作先容。
甲申春張菊存遊洞霄諸公餞詩盈軸越明年余過故都補行卷之末
作者：陸文圭
朝代：宋

春申下邑荒江濱，有眼不識錢塘春。
朅來南北兩高峰，乍見西施真美人。
曉妝濃淡看不足，誓結鶉衣老湖曲。
安知湖曲有高人，如此仙姿尚嫌俗。
別尋大滌登天柱，氣壓群峰三十六。
歸來書窗風雨夕，潜聽三竺山靈哭。
睠言玉局老飛仙，摩挲銅狄今幾年。
神蛟飛鼠亦何有，金堂玉室空茫然。
天風吹醒丹泉酒，碧桃津遠人回首。
石上禽餘搗药聲，絕憐無訣授長生。
今年却被山靈笑，依舊湖堤拾芳草。
申港道中
作者：陸文圭
朝代：宋

兀兀乘肩輿，西風掠老鬢。
雲凍山色暝，水寒江聲近。
籬根盈尺雪，晴釋纔及寸。
人事日相酬，客路歲將盡。
急歸掩柴門，地爐撥餘燼。
留別山村樂閑菊存愛山梅村并寄景初慎與國華
作者：陸文圭
朝代：宋

南來飛雪如柳花，北歸柳花如飛雪。
乾坤偪仄困羈旅，江山蒼莽驚歲月。
白雲冉冉千里外，滴盡春林子規血。
故人回首亂峰青，古堠斜陽照離別。
留別王伯洪平章高顯卿左丞
作者：陸文圭
朝代：宋

幼從翰墨場中出，晚見車書宇內同。
四十年前沾雨露，三千里外犯霜風。
蛾眉共妬嬋娟女，鶴髪誰憐矍鑠翁。
回首束書歸舊隠，江南笋蕨滿山中。
留別義塾諸公
作者：陸文圭
朝代：宋

婆娑七十翁，已矣將焉求。
麋鹿違本性，一朝出林丘。
故園在何許，駕言東南游。
人才盛吳會，講貫多儒流。
內顧衰朽質，汙渠映清溝。
坐有歌驪駒，將貽識者羞。
溽暑困朱夏，偃息時歸休。
南窗小容膝，卧對紅葵榴。
年華不我待，青鏡照白頭。
祇今已後死，巨海吹浮漚。
諸君幸少壯，勗學追前修。
留別袁伯長待制凌德庸少監周南翁待制諸公三絕句·其一
作者：陸文圭
朝代：宋

待詔明廷百有餘，一人釋褐向江都。
諸生對策無奇語，田竇何曾不喜儒。
留別袁伯長待制凌德庸少監周南翁待制諸公三絕句·其三
作者：陸文圭
朝代：宋

獰獰虎豹守天關，月殿蟾宮不可攀。
歸路春風無限好，一聲啼鳥破青山。
留別袁伯長待制凌德庸少監周南翁待制諸公三絕句·其二
作者：陸文圭
朝代：宋

書生骨相太邅迍，地位還須有福人。
老我終身友麋鹿，看君他日上麒麟。
病中四絕·其一
作者：陸文圭
朝代：宋

南山處士老尤貧，頗恨故交無一人。
若使知心得良友，更因多病轉相親。
病中四絕·其三
作者：陸文圭
朝代：宋

葉落蕭蕭壅樹根，疏林带郭半疑村。
卧聞車馬牆邊過，無事呼兒早閉門。
病中四絕·其二
作者：陸文圭
朝代：宋

老去無憀病轉多，櫻桃楊柳奈情何。
故人又比佳人薄，莫怪門前雀可羅。
病中四絕·其四
作者：陸文圭
朝代：宋

浪說蘇公久已仙，豈知翁自厭餘年。
雪堂二客能相從，姓字當時惜不傳。
病中寄諸友
作者：陸文圭
朝代：宋

五福人間有，吾兼疾與貧。
死寧遭疫鬼，生不媚錢神。
採藥思方士，貽書荷故人。
城東有別墅，風雨失殘春。
病枕
作者：陸文圭
朝代：宋

瀟瀟風雨夜，病枕厭長更。
輾轉終無寐，呻吟不絕聲。
鼠牙乘壁暗，雞翼報窗明。
辛苦牀前婢，頻呼睡不驚。
病枕不寐
作者：陸文圭
朝代：宋

大率憂兼病，尤非老所宜。
吟愁枯兩鬢，時事鎖雙眉。
瘦削嫌衾薄，醒眠覺漏遲。
拒霜三五朵，應愛北風吹。
病足
作者：陸文圭
朝代：宋

筋寒苦蹠盭，尊足詎能勝。
誰謂行多露，全如履薄冰。
城非靴可踢，階豈襪堪登。
設有蒲輪召，安車未易乘。
癸卯二月仲實諸人游野外飲花下得家字
作者：陸文圭
朝代：宋

散步逐芳草，小酌慰殘花。
土銼野人居，茜裙蠶婦家。
汲流澗水渾，挽樹花梢斜。
園童貢新蔬，復邀啜杯茶。
我興偶然盡，汝意良可嘉。
癸酉三月園亭小飲之明日又適澹齋所薄暮醉歸廣文寄佳句二首走筆次韻·其一
作者：陸文圭
朝代：宋

名花濃淡總相宜，對此如何不醉歸。
絲竹既無娛朗日，園林可是樂清時。
蛙聲閣閣那成部，蝶陣團團戲作圍。
酸杏不堪嘗煮酒，纍垂空自壓青枝。
癸酉三月園亭小飲之明日又適澹齋所薄暮醉歸廣文寄佳句二首走筆次韻·其二
作者：陸文圭
朝代：宋

綠陰未暗漸紅稀，逢閏春遲一月歸。
古有惜花如子美，今無好客似當時。
酒雖薄薄聊澆渴，棋亦平平旋解圍。
斜日倚闌人半醒，試尋青子摘梅枝。
皆山樓分韻得坐字
作者：陸文圭
朝代：宋

無詩山不喜，無樓猶自可。
樓上著詩人，青山皆屬我。
得句山禽鳴，落筆山花墮。
翠屏招我隠，欲往輒不果。
推窗呼與飲，醉吸雲一朵。
須臾成五采，吐出驚滿坐。
石湖留題三絕·其一
作者：陸文圭
朝代：宋

仙子驂鸞不可呼，故園花石久應蕪。
不知綠野何人買，試問平泉有子無。
石湖留題三絕·其三
作者：陸文圭
朝代：宋

當年彬父遣詞臣，列戟傍觀色怒嗔。
穀水曾無歸璧日，稽山已有摸金人。
石湖留題三絕·其二
作者：陸文圭
朝代：宋

高築詩壇據越城，醉呼楊陸主文盟。
至今月下蒼苔石，時有先生杖履聲。
秋塘觀魚
作者：陸文圭
朝代：宋

野塘落芙蕖，下有潜鱗躍。
漁多罟日深，圉圉方自樂。
秋感
作者：陸文圭
朝代：宋

遥夜百感集，白露下空庭。
秋風入草木，衆葉會飄零。
甘液始潤物，履霜漸陰凝。
哀哉石榴樹，讖語成添丁。
蘭艾既同焚，孰別臭與馨。
皇天默不語，今古常青青。
移居圖二首·其一
作者：陸文圭
朝代：宋

潜夫兩跋最窮研，通老安身是契玄。
偶向晴窗展臨本，無人當日扣龍眠。
移居圖二首·其二
作者：陸文圭
朝代：宋

細君散髻抱嬰兒，底事移家不皺眉。
有句曾嘲窮處士，四婆元自解吟詩。
窺園
作者：陸文圭
朝代：宋

先生日日好窺園，學圃工夫細討論。
賣李不須先去核，耘瓜只恐誤傷根。
立冬
作者：陸文圭
朝代：宋

早久何當雨，秋深漸入冬。
黄花猶带露，紅葉已隨風。
邊思吹寒角，村歌相晚舂。
籬門日高卧，衰懶愧無功。
立齋挽詩
作者：陸文圭
朝代：宋

少日增庭秀，暮年山澤臞。
吟魂繞花竹，客淚灑江湖。
莫唱貞元曲，空遺洛社圖。
絕憐埋片玉，幸喜産雙珠。
竹友以其季子將有遠行丐余一言余與翁游視其季猶姪也爲之言以勵其志
作者：陸文圭
朝代：宋

我生髪未燥，汝父以詩鳴。
憂患涉世老，襟義猶崢嶸。
晚乃得二雛，美不減徐卿。
季也纔弱冠，詩壇將父兵。
愈湜氣如虹，候門識奇英。
下馬呼小友，相顧各自驚。
騄駬不受羈，歷塊千里行。
分臺柏森森，霜氣壓百城。
汝游何所挾，兩字直而清。
銳進年倍壯，靜退事飽更。
欲令從雅操，端肯迂修程。
遠游重垂戒，顯親須揚名。
但酬化茝志，足慰舐犢情。
竹鶴窺棋雪字韻
作者：陸文圭
朝代：宋

秦馬投鞭江可竭，別墅從容謀已决。
蘭階小兒呼與棋，敵手不覺平時劣。
青岡鶴唳走先聲，捷書上牀屐齒折。
局中勝負俄今古，身後功名謾豪傑。
何如山中靜相對，風度幽篁韻清絕。
林深有客遇神機，柯爛無人傳妙訣。
白頭老姥獨解事，化作仙禽欲饒舌。
石枰落子忽驚飛，五月驪山啄殘雪。
絕句三首·其一
作者：陸文圭
朝代：宋

車薪勝杯水，輿羽重鈎金。
物理元無定，權衡只在心。
絕句三首·其三
作者：陸文圭
朝代：宋

杜欲誅雲師，韓將訟風伯。
水旱不由天，那是詩人責。
絕句三首·其二
作者：陸文圭
朝代：宋

買絲繡平原，儗金鑄子期。
君子病無能，不病人不知。
絕句二首寄紹堂求巧石·其一
作者：陸文圭
朝代：宋

籬根怪石起層雲，淺带春泥碧蘚紋。
乞與詩人時醒酒，也勝豪奪任監軍。
絕句二首寄紹堂求巧石·其二
作者：陸文圭
朝代：宋

幾年石友卧蒼苔，曾受南宮雅拜來。
老子暮年行脚倦，只宜窗裏看崔嵬。
絕句留別善之仲實併呈松澗雲仲無逸四首·其一
作者：陸文圭
朝代：宋

今夜征帆淺渚邊，何時樽酒落花前。
白雲繞舍歸心切，不爲春林聽杜鵑。
絕句留別善之仲實併呈松澗雲仲無逸四首·其三
作者：陸文圭
朝代：宋

江上春雲生暮寒，故城回首離長安。
殘桃剩柳應無分，留與諸君取次看。
絕句留別善之仲實併呈松澗雲仲無逸四首·其二
作者：陸文圭
朝代：宋

手拈花草弄春愁，兒女安知稼穡秋。
山北山南游未遍，歸歟且復事西疇。
絕句留別善之仲實併呈松澗雲仲無逸四首·其四
作者：陸文圭
朝代：宋

老檜榮枯不計春，好花開落止經旬。
莫將文翰誇餘子，共擬勳名及古人。
老桂古字韻
作者：陸文圭
朝代：宋

人受氣之精，百歲驚風雨。
少壯會有衰，神散無復聚。
木受氣之偏，生旺寄於土。
枝榦老更奇，花葉落仍吐。
君看山中桂，秋露滴金乳。
種者是何人，賞者經幾主。
天香入酒冽，吸月空懷古。
素娥笑白髪，對影獨起舞。
耳聵二首·其一
作者：陸文圭
朝代：宋

幾年本分做家公，雖是癡頑幸不聾。
何必張皇驚鬬蟻，更須辛苦望攀龍。
濕窗暗想催花雨，開戶遥知戛竹風。
問夜何其將夜半，元來野寺已鳴鐘。
耳聵二首·其二
作者：陸文圭
朝代：宋

血氣衰微性不靈，非非是是幾曾聽。
胸中不著許多事，天下本來無正聲。
但覺颼颼戰風雨，誰知虩虩震雷霆。
先生耐靜坐終日，怪底作勞吾耳鳴。
臘月二十九日作
作者：陸文圭
朝代：宋

夜漫漫，塵冥冥。
大車道上檻檻聲，三十餘里天未明。
一軒一輊不得寧，倚坐兀兀摇心旌。
天寒歲暮霜雪零，嗟哉客子誰汝令。
臘月二十六日立春
作者：陸文圭
朝代：宋

隴梅未寄江南信，鄒黍先回燕谷春。
忽憶少陵巫峽句，菜盤思見玉纖人。
臨山谷帖不似
作者：陸文圭
朝代：宋

曾草華清妙入神，涪翁以後更無人。
捧心終是西施好，里婦何緣輒效顰。
臨沂沂水道中塵沙瞇目不可行聞東北有溫泉即浴沂處不及往
作者：陸文圭
朝代：宋

臨沂以北沂水東，行人揚袂塵沙中。
縱有溫泉能自潔，雩壇安得可乘風。
自笑
作者：陸文圭
朝代：宋

既聾不用誇三耳，純白安能辨二毛。
自笑先生書案上，又將論語教兒曹。
至元重光單閼之歲春正月隴西郡太夫人介壽八十子侍郎帥其昆弟子姪內外姻族寮友賓客奉觴上壽如儀州人士相與嘉歎爭爲歌詩詠其事而繡使紫山胡公爲之序云
作者：陸文圭
朝代：宋

斷機碎錦纈，短髻剪青絲。
殷勤謝師友，老婦得佳兒。
長宦客四方，鶴髪在高堂。
安得凌風翼，高飛至母傍。
春暉不可報，萱草日日長。
今夕知何夕，門有車馬跡。
堂下羅鐘鼓，堂上合賓客。
春風吹綠酒，起舞兒獻壽。
客問年幾何，舊歲七十九。
此去三千年，蟠桃始開花。
花開又結實，瑶池度歲華。
客起再拜言，遺核幸分甘。
小人亦有母，八十又加三。
核中有瓊漿，飲之勝啜菽。
懷歸滿袖香，仙霞燭幽谷。
與琴師談琴
作者：陸文圭
朝代：宋

至樂無聲識者希，有聲終是假人爲。
一時得趣惟元亮，千載知音欠子期。
欲寫性情初動處，當原律呂未生時。
夜寒月照虛堂壁，鶴唳猿吟總是詩。
舊題
作者：陸文圭
朝代：宋

賸得清明一半春，蜂衙蝶使往來頻。
東風自動鞦韆索，不見海棠花下人。
舟中追和遜卿早春即事十首·其一
作者：陸文圭
朝代：宋

柳色鵝黄蘸碧沙，隔溪遥指四娘家。
故園春事如今晚，可見東欄芍藥花。
舟中追和遜卿早春即事十首·其一〇
作者：陸文圭
朝代：宋

草堂未可便移文，自煮清香碧澗芹。
更向白雲深處宿，山頭回首謝諸君。
舟中追和遜卿早春即事十首·其七
作者：陸文圭
朝代：宋

客至從容奉笑談，晚知蔗境味尤甘。
曲江進士題名遍，安用山人起水南。
舟中追和遜卿早春即事十首·其三
作者：陸文圭
朝代：宋

莫惜春衫污酒痕，欲將遺恨寄芳樽。
清明客裏匆匆過，不記桃花笑倚門。
舟中追和遜卿早春即事十首·其九
作者：陸文圭
朝代：宋

科斗臨池學篆文，燕雛带雨掠香芹。
春閨應恨歸來晚，南浦當時錯送君。
舟中追和遜卿早春即事十首·其二
作者：陸文圭
朝代：宋

清江漠漠漾晴沙，門對青山買酒家。
檣外一聲金彈子，流鶑驚起落庭花。
舟中追和遜卿早春即事十首·其五
作者：陸文圭
朝代：宋

乍別親朋似久違，西風塵起染緇衣。
不須杜宇聲聲勸，如此江山胡不歸。
舟中追和遜卿早春即事十首·其八
作者：陸文圭
朝代：宋

虎溪何必與禪談，唯有東籬菊味甘。
束带肯爲兒輩屈，悠然興在此山南。
舟中追和遜卿早春即事十首·其六
作者：陸文圭
朝代：宋

壯圖落落與時違，不信經綸起布衣。
縱使茝魚從北化，也隨烏鵲向南歸。
舟中追和遜卿早春即事十首·其四
作者：陸文圭
朝代：宋

草色青青沒燒痕，山川滿目酒盈樽。
只愁逋客回家日，先被春風緊閉門。
苦雨
作者：陸文圭
朝代：宋

積雨能令朱夏寒，少曾見日上三竿。
風吹滄海俄然立，水瀉銀河透底乾。
誰辦好心來拯溺，姑留老眼去觀瀾。
蛙聲只在牆根草，却怪泥龍不久蟠。
茅山道中
作者：陸文圭
朝代：宋

蜿蜒西北來，土阜餘百里。
怪石聳巉岩，勢距三峰止。
大峰東南傾，中峰伏龍起。
綿綿亙不斷，小峰平而峙。
名雖漢代立，山自開闢始。
我來春雨餘，峰色有如喜。
綠鬟光可鑑，櫛沐初出水。
縹緲三仙人，婆娑一老子。
情知隔凡聖，頗亦達生死。
埋金何必問，採藥聊復爾。
洞乳滴丹泉，手掬𠻳吾齒。
蔡梅邊挽詩二首·其一
作者：陸文圭
朝代：宋

樽酒吟梅憶舊遊，忍聽笳鼓咽原頭。
曾廬柏下三年墓，退卧花間百尺樓。
淮海壯心空落落，山林晚興寄悠悠。
寒窗寂寞留孤月，勸孝坊前客淚流。
蔡梅邊挽詩二首·其二
作者：陸文圭
朝代：宋

憶昔艱難共避兵，轉於貴賤見交情。
長江一水分南北，異姓兩家真弟兄。
回首忽驚人世換，傷心敢負歲寒盟。
空亭花月如春夢，惟有清溪一带橫。
虎丘留題辛卯三月書于劍池
作者：陸文圭
朝代：宋

霸業荒丘春草長，只聽兒女話真娘。
虎來墓上猶應怪，鹿入宮中儘可傷。
太息乾坤空浩蕩，不留豪傑管興亡。
屬鏤抱恨沈江底，潭碧猶生古劍光。
西苑
作者：陸文圭
朝代：宋

雪花剪白忘安蒂，霜葉雕紅不戀枝。
爭似隋家宮樹上，四時錦綵不曾離。
訪何庵觀水陸功德
作者：陸文圭
朝代：宋

山收雨脚雲氣濕，葛藤刺屨穿徑入。
精廬桃李花漫山，磬鐘聲繞落花間。
野僧凈設伊蒲供，譯說西方如說夢。
我方談笑耳不聞，寒窗暮對西山雲。
許正卿傷臂
作者：陸文圭
朝代：宋

危機在平地，險不是丘陵。
偶爾一投足，幾乎三折肱。
鞠躬難盡力，攘臂必須繩。
他日三公貴，軺車好穩乘。
詠松
作者：陸文圭
朝代：宋

老松如枯骸，短松覆兒髪。
城中薪價高，斤斧不時伐。
難長虬龍姿，免藏虎豹穴。
樵童出山暮，步擔挑新月。
詠風
作者：陸文圭
朝代：宋

好風何處來，天籟出衆竅。
披襟懷楚臺，擊筑思高廟。
扶摇九萬里，自謂一息到。
安知大鵬運，不滿斥鷃笑。
終當謝蓬蒿，振翼絕海嶠。
諸生和韻復吟三絕·其一
作者：陸文圭
朝代：宋

荒城戍卒打殘更，道上無人天未明。
一似銜枚蔡州去，只無鵝鴨混軍聲。
諸生和韻復吟三絕·其三
作者：陸文圭
朝代：宋

地爐無分爇香沉，畫盡殘灰夜正深。
窗外梅花消息動，要知子半是天心。
諸生和韻復吟三絕·其二
作者：陸文圭
朝代：宋

猿啾鬼哭杳冥冥，夜半何人弔獨醒。
歌罷離騷心正苦，陰風吹雨響疏櫺。
謝詹中美惠五典毓蒙書
作者：陸文圭
朝代：宋

山上有佳木，春風抽新萌。
勿縱羊與斧，條葉隨敷榮。
山下有流泉，涓涓滴深清。
勿投泥與沙，支派任縱橫。
物爾人亦然，習與性俱成。
位可望賢聖，教乃始孩嬰。
五典敘千古，一編粹群英。
屬辭不厭巧，立義不厭精。
金玉二三子，源委諸老生。
寒燈讀未竟，眵眼開雙明。
惜哉書晚出，會使世盛行。
價知貴洛紙，報愧乏齊瓊。
讀史
作者：陸文圭
朝代：宋

魏延及楊儀，兩人蜀俊乂。
各懷專妬心，曲直竟誰在。
孔明惜其才，未嘗輒偏廢。
渭南反斾歸，師在千里外。
朝臣意左右，魏爲楊所害。
楊亦不得死，晚用姜維輩。
蜀竟以是亡，束手付鄧艾。
艾復矜其功，受制于鍾會。
四人共一律，皆以專妬敗。
家國莫不然，嗚呼可爲戒。
讀史六首·其一
作者：陸文圭
朝代：宋

逐鹿紛紛盡向秦，東門牽犬亦無人。
月宮穩上青冥去，桂樹秋風老此身。
讀史六首·其三
作者：陸文圭
朝代：宋

曠懷雅思人人有，濟世經邦事事無。
終日醉眠呼不醒，明朝典午代當塗。
讀史六首·其二
作者：陸文圭
朝代：宋

暮年百事已心降，牀下無人拜老龐。
病眼欲開還又閉，偷看日影下西窗。
讀史六首·其五
作者：陸文圭
朝代：宋

曉看嵩少玉嶙峋，枉駕應憐處士貧。
令尹若能爲保障，長衾盡覆洛城人。
讀史六首·其六
作者：陸文圭
朝代：宋

司徒太尉總三公，奢儉由來性不同。
錦帳羊羔酣未省，誰能僵卧里門中。
讀史六首·其四
作者：陸文圭
朝代：宋

廣陵琴與山陽笛，哀怨千年尚未平。
正始諸賢零落盡，山王去作晉公卿。
賦歸四絕呈句容諸友·其一
作者：陸文圭
朝代：宋

興盡歸期漸有涯，夢中昨夜已還家。
兒童笑引池西去，菡萏猶餘一朵花。
賦歸四絕呈句容諸友·其三
作者：陸文圭
朝代：宋

我與茅君宿有緣，四年五度過山前。
元符直下崇禧路，回首三峰意愴然。
賦歸四絕呈句容諸友·其二
作者：陸文圭
朝代：宋

故里青松百尺强，亭亭三徑儼成行。
東籬雨後無人葺，舊菊多應一半荒。
賦歸四絕呈句容諸友·其四
作者：陸文圭
朝代：宋

一見諸賢蓋便傾，秋風猶動故鄉情。
餘生無復重來日，再世何當結弟兄。
賦燒筍竹字韻
作者：陸文圭
朝代：宋

先生朝槃厭苜蓿，筍味得全差勝肉。
蒼頭掃地犀角出，赤燄騰烟龍尾禿。
土膏漸竭外欲枯，火候微溫酒已熟。
撥灰可惜衣殘錦，解籜猶憐膚躍玉。
青青無日長兒孫，草草爲人供口腹。
盧家丞相蒸葫蘆，石家無人煮豆粥。
去毛留頂有何好，擣韭作虀空自速。
不如野人工食淡，自辦行厨入修竹。
句裏曾參玉版禪，胸中會著篔簹谷。
主人不問不須嗔，昨夜西風響林屋。
賦蕭仲堅所書汴梁節婦事
作者：陸文圭
朝代：宋

汴水流濁黄，美人如冰清。
案無伯鸞夫，袴無趙氏嬰。
姑老扶上牀，夜寒機杼鳴。
停梭獨太息，莫把鴛鴦織。
織成孤飛雁，離群不再匹。
河東柳家兒，抉眼去其夫。
愚者生不諧，直者死不渝。
太師漢復周，相國秦又楚。
嗟哉二丈夫，愧此一嫠女。
贄尤端木二首·其一
作者：陸文圭
朝代：宋

漢家陵闕已蒼烟，魯國靈光獨巋然。
衛玠音聞永嘉末，陶潜詩著義熙前。
可憐閣下投幾死，不及車中寢獲全。
寄語牙郎莫酬價，匵中韞玉可求旃。
贄尤端木二首·其二
作者：陸文圭
朝代：宋

萬里梯航走貢珍，乾坤無地著孤臣。
湘江空記庚寅渡，石壁曾題癸巳人。
國士猶嫌先事范，仙家莫問幾經秦。
願提草履從君後，煮茗寒泉代拾薪。
贄楊子裕中丞
作者：陸文圭
朝代：宋

堂堂四世三公後，今日乘驄出案臨。
坐上即時聞減樂，袖中雖暮不懷金。
官民乘訪皆公論，獄卒平成有恕心。
古柏臺邊霜氣冽，肯分春意到寒林。
贄王容溪
作者：陸文圭
朝代：宋

勁竹持高節，餘花表晚香。
一瓢顔子巷，六籍鄭公鄉。
後學師珪行，先天發寶藏。
空携經世具，獨立暮山蒼。
贈劉宗道自金陵來遊茅峰
作者：陸文圭
朝代：宋

君家汴水陽，弔古游秣陵。
秦淮映江月，歷代幾廢興。
古人所樹立，今人愧未能。
嗟我搔白髪，空齋對書燈。
邂逅接餘論，談笑得良朋。
我如蜩與鳩，睨鯤化爲鵬。
歲晏落蓬蒿，安得齊飛騰。
東望積金峰，春遊記吾曾。
鶴仙遲子來，丹井𠻳寒冰。
贈季清隠道人
作者：陸文圭
朝代：宋

虞山摴西城，尚湖繞其趾。
青屏照玉鏡，屈摺十八里。
傳聞漢真人，丹成飛入水。
到今水不腥，魚鱉長而美。
往年山中人，夜半忽驚起。
神鋒閃烈電，爍爍光不已。
平明斸山骨，石函半鑱毀。
土花蝕蒼龍，歲月不可紀。
玄靈啟幽秘，結構此經始。
雲香染衣佩，嵐翠襲巾履。
道人方晏坐，秋葉打窗紙。
西風送詩句，吹入千岩裏。
收拾費工夫，遠來將舉似。
見叟却忘言，爐烟生棐几。
徐云乘興出，興盡行當止。
山中有緣事，比欲相料理。
白鶴數日饑，吾今且歸耳。
贈張明德星士
作者：陸文圭
朝代：宋

二曜五緯萬古懸，甘石之學今不傳。
術家能以天占人，聖人乃以人占天。
仁義禮智性所具，吉凶禍福命使然。
命天俵賦定不易，性我受用修則全。
經文二百有五字，明德乃在新民先。
君從何處講此學，直遡建洛窺先賢。
工夫潜深秋日靜，本真瑩靜霜月圓。
市聲初散簾欲下，龜筴未收客下馬。
一人妄計秩崇庳，一人猥算資高下。
縱橫二位布逆順，錯落五行分制化。
先生拊掌笑且答，二客相看面如赭。
徐言至善同一初，非愚不足智有餘。
萬物不齊氣雜揉，是心本明如太虛。
不須詹尹就决疑，客如不信問子輿。
贈復初二首·其一
作者：陸文圭
朝代：宋

昨夜春風到柳枝，客衣偏愛薄寒欺。
囊錐穎脫無人見，欲繡平原未有絲。
贈復初二首·其二
作者：陸文圭
朝代：宋

有客袖中懷短刺，何人門下曳長裾。
每評陸子毀茶論，大勝顔公乞米書。
贈星禽趙顯微詩三絕·其一
作者：陸文圭
朝代：宋

顯微元是紫微仙，天上星辰手斡旋。
爲向人間多漏洩，謫下茅峰五百年。
贈星禽趙顯微詩三絕·其三
作者：陸文圭
朝代：宋

奎宿如何號木狼，尾箕虎豹若爲詳。
獸心人面凡皆是，瑞物如何無鳳凰。
贈星禽趙顯微詩三絕·其二
作者：陸文圭
朝代：宋

莫把行藏問斗牛，年將八十更何求。
願言奎宿長明健，文治從今遍九州。
贈曹德玉子達卿父子同赴錫山館
作者：陸文圭
朝代：宋

故籯無黄金，子弟政欲佳。
芬芳聞數里，譬若蘭當階。
念昔登高門，始見玉在懷。
顧余齒髪盡，歎子頭角乖。
妙齡探學海，浩博無津涯。
翁季遥相望，燈雪分一齋。
翳翳山陽木，春風幾時回。
嫋嫋北堂萱，日暮意悠哉。
游方非遠道，心動數歸來。
贈松窗
作者：陸文圭
朝代：宋

故交皆疏柳子厚，新貴不識王元之。
袖中刺字已漫盡，一童猶負囊中詩。
贈柯山夏梅月
作者：陸文圭
朝代：宋

五星配五行，占法具春秋。
參以四暗耀，不知始所由。
經緯十二辰，一國係一州。
三河即豫地，係宋復係周。
晉自居太原，衛本都帝丘。
借問益與并，古有二國不。
三晉俱屬冀，韓衛不見收。
嘗以扣日者，不語輒掉頭。
渠未通古今，敢問儒者流。
氣化互生尅，躔度有遲留。
因之別貴賤，庶人與王侯。
既云命在天，何以身不修。
經籍古格言，較此殊不侔。
殃慶有所積，禍福皆自求。
理數各一家，二家果孰優。
論數每多驗，言理或不售。
忠信人爵從，孟軻老於鄒。
仁者必有壽，牖下死伯牛。
殺人取印綬，嬖主乘軒輶。
將貂續狗尾，以冠加沐猴。
市朝日洶洶，乾坤意悠悠。
璇穹列高真，星月侍宸游。
朝裾曳明霞，從珮鳴蒼璆。
居然視世濁，不肯分天憂。
以此司罪福，反自招愆尤。
我願叫閶闔，再拜面凝旒。
貪淫屏月孛，兇惡驅羅㬋。
仁賢迭生旺，憸邪永休囚。
帝閽不可扣，金鎖閉玉樓。
龍眠正齁睡，鳥語徒喧啾。
路逢柯山翁，深碧明雙眸。
笑我地下臣，何豫天上謀。
今夕有佳月，且共登羅浮。
贈游士艾介翁
作者：陸文圭
朝代：宋

三江懷故國，七澤弔孤臣。
有客詩招隠，何心賦問鈞。
明時無棄士，晚節少全人。
游子歸何日，農工已及春。
贈潘道士祈雨
作者：陸文圭
朝代：宋

人天相距尺有咫，雷電六丁繞吾指。
藥師馬上寄小瓢，夜半一滴灑千里。
古湫源竭老蛟泣，新秧秀濯田畯喜。
匣收寶劍捲陰符，師歸宴坐茅峰裏。
贈潘道士祈雨
作者：陸文圭
朝代：宋

日者旱太甚，天乎禱有諸。
震雷驚破柱，驟雨喜隨車。
精意通無間，神功斂不居。
魯侯明德頌，好接有年書。
贈筆生林君實
作者：陸文圭
朝代：宋

我愛古人巧，創物揜前聞。
遐哉蒼頡氏，頼此蒙將軍。
將軍絕地脈，乃解開人文。
模寫不得力，制作空云云。
祇今千載下，藝圃專策勳。
貶黜毛錐子，褒進中書君。
工拙無定在，好惡有殊分。
老我翻墨瀋，落紙無煙雲。
有生來被褐，倩客試書裙。
雙金慚報贈，隻字寄殷勤。
贈筆生楊日新
作者：陸文圭
朝代：宋

雪屋夜明寒，引紙一長吁。
貧無食肉相，頗悔身業儒。
晨出生謁入，被褐而長鬚。
穎脫殊可喜，文翰定自娛。
自言中山徒，常與陳玄俱。
醉曾揮草聖，閒或寫桃符。
最愛王逸少，勉隨劉寄奴。
嗟生不自惜，貌澤神亦枯。
世多宏肇輩，幸我非二蘇。
贈翟良甫洛人南遊
作者：陸文圭
朝代：宋

溫洛天地中，父老升平年。
清游盤石坐，醒酒落花眠。
勝地已陳迹，故事空遺編。
銅駝泣秋雨，禍機始杜鵑。
耆英日凋謝，嵩少無人烟。
懷古笑我迂，慕學嗟子賢。
購書或千金，卧榻餘一氈。
低頭肯揖吏，閉口不言錢。
情已寄丘壑，足猶履山川。
駕言遠尋師，胡爲近捨旃。
煌煌邵程業，百世誰能傳。
贈道人周大方
作者：陸文圭
朝代：宋

道家者流雙鳳仙，迂訪牆東老田叟。
叟讀儒書五十年，一事不成今白首。
道人過門何所求，期將汗漫東北游。
青蛇三尺風雷吼，玄鶴一聲天地秋。
吏商奔走日百里，區區嗜利與名耳。
道眼視之海中漚，炎夏長途何必爾。
吾師之師柱下史，紫氣曾驚關尹喜。
當時剩却五千言，焉用老人詩一紙。
贈鄭元明術士自言安晚之孫故詩及之
作者：陸文圭
朝代：宋

梁灝八十有二歲，自從天福逮雍熙。
中更乾德五星聚，晚賜龍頭拜玉墀。
吾今之年灝相若，布衣落拓何能爲。
吟詩獨與熊兒和，作賦那求狗監知。
龍鍾久納少年侮，耿介尤爲諂子嗤。
吾聞長沙趙彥仁，豫知鄭相秉化鈞。
從容杯酒託二子，端嘉之際俱名臣。
是時宋德已衰謝，扶顛江左尚有人。
安晚之孫今爲庶，嗟我與子俱邅迍。
不須諛我有許壽，且道何時脫子貧。
清和四月天氣新，共買一醉拋青春。
窮通壽夭俱莫問，蓋世英雄一窖塵，草間惟有石麒麟。
赤壁圖二首·其一
作者：陸文圭
朝代：宋

公瑾子瞻二龍，文辭可敵武功。
却怪紫烟烈焰，不如白月清風。
赤壁圖二首·其二
作者：陸文圭
朝代：宋

烏臺夜雨傷神，赤壁秋風岸巾。
此老眼空四海，舟中二客何人。
跋徐知事所藏禊帖
作者：陸文圭
朝代：宋

辨才將九十，及見開皇初。
不知虞褚輩，得似老僧書。
尤物世希有，昭陵劫灰餘。
玉函人不見，繭紙乃蠹魚。
梅花一片石，猶自寶璠璵。
定武久荆棘，長安復丘墟。
茂林有陳迹，今誰山陰居。
跋明皇貴妃並馬圖
作者：陸文圭
朝代：宋

聲殘玉笛梨花月，笑指驪泉浴香雪。
宣來天駟玉花驄，醉僛金勒摇東風。
阿環並轡微相顧，一點芳心倩鶑訴。
五溪老奴侍鞍側，招摇先入華清路。
行幸東西春復秋，那知憂樂兩相酬。
朝元警蹕猶清道，胡馬長嘶出薊幽。
猿聲霜冷巴山曉，錦襪遺香清渺渺。
南內凄凉稀進御，海雲空闊蓬萊小。
淚濕花容春雨餘，縱有丹青畫不如。
跋牧馬圖
作者：陸文圭
朝代：宋

平原淺陂，水草甘美。
枯梢吹風，日落塵起。
物色祁連山前路，又似踰關渡隴水。
一人解鞍枕欲睡，一人褶袴手仰指。
一人持轡却回頭，萬馬攢蹄行復止。
飲者嚙者各自然，馳者忽在立者前。
駒而幼者隨壯者，浴者出沒晴波川。
風騣雪尾不受鞭，並驅逐者如爭先。
須臾兩騎獨殿後，戎笠持兵相格鬬。
老羝挾乳自成群，牧羝人遠傍無救。
何人丹青手摸寫，崿礴胸中有全馬。
陸子作詩配駉野，千古傳流好事者。
跋趙太祖與韓王蹴踘太宗石守信楚昭輔党進環而觀之
作者：陸文圭
朝代：宋

紫微垣近一小星，作戲敢與太陽敵。
諸將旁觀信雄武，不逃書記收兵策。
開封府尹真天人，受譖朱崖疑老臣。
幸自宮中啟金匱，忍使涪陵竟隕身。
車
作者：陸文圭
朝代：宋

舟止奔牛堰，始識丹陽車。
規製殊草草，力不任馳驅。
淮安距宿遷，代之牛與馿。
軒蓋乃差大，雙輪夾一輿。
軝衡輗軏軫，名物與古殊。
梓人不知經，多以方言拘。
輸載亦稍豐，日行百里餘。
御者非王良，隉杌不安車。
蒲輪召申公，養老宜徐徐。
干祿以爲榮，愧我非純儒。
小兒問金根，其制復焉如。
輿服漢最詳，具載班范書。
慎勿似韓昶，問學當勤渠。
辛卯二月記異
作者：陸文圭
朝代：宋

客子遊吳中，步上姑蘇臺。
是日天雨土，四面集坌埃。
微明日漏出，半朗風吹開。
癡兒戲團沙，智士疑劫灰。
天意復如此，人事信悠哉。
辛卯入杭呈王察判·其一
作者：陸文圭
朝代：宋

中州人物古猶今，復見風流正始音。
當日乘驄持繡斧，他年化鶴度青林。
誰知救世安民術，即是求仙訪道心。
鯨浪駕風吹未散，溪山何處獨追尋。
辛卯入杭呈王察判·其二
作者：陸文圭
朝代：宋

古人糟粕在遺經，聖學非由積累成。
每向同中參孔釋，時於異處別朱程。
一川水滿源頭活，半夜天高月色明。
下學工夫遲十載，小儒終是霧中行。